
Capitolul 1 


Supunerea faţă de autoritate: cum să supui 
cu minimum de efort 


„Am văzut un om de afaceri echilibrat şi sigur pe sine, care a intrat în 
laborator zîmbind şi încrezător. În mai puţin de 20 de minute a devenit 
moale ca o cîrpă, chinuit de ticuri şi riscînd o criză de nervi. Se trăgea tot 
timpul de lobul urechilor şi îşi frîngea mîinile. La un moment dat şi-a 
lăsat capul în palme şi a murmurat: «Dumnezeule, opriţi-vă !». Şi totuşi, 
a continuat să execute fiecare instrucţiune a experimentatorului şi s-a 
supus pînă la capăt.” 


Milgram, 1963, p. 377 


Pînă unde-l poate duce pe om obedienţa ? Relatările despre atrocitățile 
comise de soldaţi care, în fond, sînt fii exemplari, buni taţi de familie, soţi 
tandri şi grijulii pot surprinde omenirea prin sălbăticia lor aparentă. La fel 
şi lipsa totală de sentiment a tinerilor soldaţi care, înainte de a trăi o situaţie 
de conflict, nu comiseseră nici o atrocitate, nici un act violent faţă de 
semeni. Există atunci o sălbăticie, o perversitate latentă a omului sau doar 
circumstanţele explică actele noastre ? 

Problema supunerii şi a mecanismelor psihologice care o explică îi 
preocupă de multă vreme pe cercetătorii din psihologia socială. Încă din 
1924, Landis, în cadrul unui experiment privind reacţiile emoţionale, a 
reuşit să-i facă pe 71% dintre subiecţi să decapiteze şobolani vii, iar pe cei 
mai puţin obedienţi să asiste la scenă, în timp ce decapitarea o făcea 
experimentatorul. Acest lucru arăta clar că autoritatea experimentatorului 
era suficientă pentru a învinge rezistenţa subiecţilor. 

Totuşi, în ciuda interesului pe care-l prezenta acest tip de cercetări, 
registrul comportamentelor studiate era departe de a fi foarte problematic 
pentru subiecţi. Din această perspectivă, cele mai importante sînt, fără nici 
o îndoială, studiile care au încercat să vadă pînă unde ne poate duce o autoritate 

pur simbolică. Cercetările pe care le prezentăm în acest capitol au în 
vedere doar actele problematice, contrare celor mai multe interese morale 
ale oamenilor. În cîmpul ştiinţelor umane şi sociale, importanţa lor euristică 
este incontestabilă, întrucît ele au evidenţiat ponderea zdrobitoare a 
contextului în care un individ este determinat să acţioneze. Desigur, nu 
contestăm faptul că intervin şi factori individuali în producerea com- 
portamentelor problematice ale oamenilor. Cu toate acestea, cînd vine 
vorba de acte ce duc la provocarea unei suferinţe fizice sau psihice unei 
persoane, şi cînd acestea sînt realizate de oameni obişnuiţi, cu înfăţişare 
paşnică, muncitori, capi de familie şi soţi fără de pată, sîntem obligaţi să 
admitem că activităţile educative, instituţionale şi organizaționale conţin în 
ele caracteristici cu ajutorul cărora se obţin din partea semenilor acte pe care 
totuşi educaţia şi structurile le condamnă. 


1. Paradigma lui Milgram : oamenii devin violenţi 
doar supunîndu-se unui ordin 


În psihologie, în particular, şi în ştiinţele umane, în general, cercetările 
privind supunerea faţă de autoritate sînt indisolubil legate de studiile unui 
cercetător american, Stanley Milgram. Atît de mare este importanţa lor, 
încît primele lui experimente, publicate acum aproape 40 de ani, au şi vor 
avea o valoare ştiinţifică cum puţine studii din aceste discipline pot avea. 
Rezultatele obţinute şi caracterul profund dramatic şi extrem al compor- 
tamentului pe care l-a studiat nu sînt străine, desigur, de această notorietate. 
Lucrările sale vor rămîne cu siguranţă actuale multe decenii de acum 
încolo. Pentru cercetătorii din psihologia socială, ele sînt încă fecunde, 
inspirînd numeroase cercetări. În 1995, un număr special al celebrei reviste 
Journal of Social Issues (1995, vol. 151, nr. 3) a fost consacrat experi- 
mentelor lui Milgram ; ele au fost sintetizate, li s-a apreciat contribuţia şi 
s-au prezentat lucrări noi, menite a spori cunoaşterea ştiinţifică asupra 
fenomenului. O carte recentă a lui Blass (1999a) arată că numeroşi cerce- 
tători se ocupă de această chestiune şi că bogata contribuţie ştiinţifică a lui 
Milgram stimulează încă lucrări fecunde. Acestea sînt citate sau publicate în 
cărţi sau reviste altele decît de psihologie. Medicina, istoria, economia, 
sociologia şi filosofia menţionează foarte des studiile lui Milgram (Blass, 
1999b). În sfîrşit, să notăm că rezultatele continuă să fascineze mass-media 
şi opinia publică: se publică permanent articole care citează studiile lui 
Milgram (French, 1997), iar ficțiuni şi documentare le menţionează sau 
prezintă fragmente din înregistrările video realizate în laborator. Este aşadar 
indicat ca primul capitol al acestei cărţi despre manipulare şi supunere să 

înceapă cu prezentarea studiilor sale, precum şi cu sinteza celor mai 
importante contribuţii aduse de cercetătorii care s-au ocupat de supunerea 
faţă de autoritate. Într-adevăr, dacă putem obţine un astfel de comportament 
din partea atîtor persoane avînd caracteristici sociale la fel de obişnuite 
precum cele ale subiecţilor participanţi la experimente, înseamnă că există, 
indubitabil, puţine comportamente umane care să nu poată fi controlate, 
activate sau generate de influenţa semenilor. 


1.1. Experimentul princeps 


Prima cercetare a lui Stanley Milgram, realizată la universitatea din Yale şi 
publicată în 1963 în Journal of Abnormal and Social Psychology, reprezintă 
punctul de plecare al studiilor experimentale privind supunerea faţă de 
autoritate. Majoritatea experimentelor realizate ulterior de Stanley Milgram, 
dar şi de alţi cercetători în psihologie socială, se vor inspira masiv din 
metodologia folosită în acest prim studiu. De aceea, pentru a-l reda cît mai 
fidel posibil, l-am detaliat. Dacă unii cititori doresc o descriere mai realistă 
a lui, o pot găsi într-un film francez (Z comme Icare, de Henri Verneuil) 
care, deşi ficţiune, restituie perfect spiritul teoretic şi metodologic al 
experimentelor lui Milgram. 

În primul experiment publicat de Stanley Milgram, procedura utilizată a 
fost următoarea. 


E Subiecţii 


Eşantionul subiecţilor era constituit din 40 de bărbaţi (20% cu vîrsta 
cuprinsă între 20 şi 29 de ani, 40% între 30 şi 39 de ani şi 40% între 40 şi 
50 de ani) cu niveluri de şcolarizare foarte diferite (de la şcoala primară la 
doctorat), cu profesii şi ele foarte variate (vînzători, profesori de liceu, 
funcţionari de poştă, ingineri, muncitori) ; ei au răspuns unui anunţ apărut 
în presa locală, care îi invita să participe la un experiment privind memoria 
la universitatea din Yale, fiindu-le propusă o retribuţie de 4,50 dolari. În 
anunţ nu se pomenea faptul că trebuiau administrate unei persoane şocuri 
electrice, pentru a vedea care este efectul acestei forme de pedepsire asupra 
memoriei. 


m Întîmpinarea subiecților 


Experimentul avea loc într-un elegant laborator al universității din Yale, 
pentru a-i conferi legitimitate. Două personaje jucau roluri bine definite : 
experimentatorul, de 31 de ani, profesor de biologie, cu un aer impasibil şi 
uneori sever, care deţinea rolul autorităţii ştiinţifice, şi un complice, în vîrstă 

de 47 de ani, cu o înfăţişare plăcută şi afabilă, care trebuia să joace rolul 
victimei. 

Subiectul, care solicitase o programare pentru experiment după citirea 
anunţului din presă, se prezenta la locul de întîlnire şi aştepta într-o sală. 
După cîteva secunde intra complicele, care se prezenta ca fiind şi el subiect 
al experimentului. Intra apoi experimentatorul, îi saluta pe subiect şi pe 
complice şi-i informa că vor participa la un experiment privind efectul 
pedepsei asupra învăţării la om. Adăuga că, întrucît nu se realizaseră pînă 
atunci studii de acest tip, nimeni nu ştia dacă efectul e pozitiv sau negativ. 
După aceea, preciza că făcea acest experiment pe adulţi şi că unii trebuiau 
să joace rolul profesorului, iar alţii pe cel al elevului. Le propunea apoi să 
tragă la sorţi rolurile : ele erau desemnate cu ajutorul a două bileţele puse 
într-o pălărie. Desigur, tragerea era măsluită, astfel încît subiectului să-i 
revină totdeauna rolul profesorului (ambele bileţele aveau scrise cuvîntul 
„profesor”, iar subiectul era cel care trăgea primul). După tragerea la sorţi, 
subiectul şi complicele erau conduşi într-o încăpere alăturată, unde se afla 
un scaun electric. Complicele era legat de scaun pentru ca, aşa cum spunea 
experimentatorul, „să evite orice mişcare excesivă în timpul şocului”. Avînd 
în vedere soliditatea materialului, complicelui-elev îi era imposibil să se ridice 
de pe scaun. La încheietura mîinii i se ataşa un electrod, apoi i se aplica o 
cremă „pentru a preîntîmpina arsurile”. Experimentatorul îi explica 
subiectului care asistase la toată această punere în scenă că electrodul era 
legat de un generator electric, aflat în camera alăturată. Adăuga că, deşi 
şocurile puteau fi foarte dureroase, ele nu provocau daune corporale 
durabile. 


E Sala de învăţare 


Odată încheiată această sarcină, experimentatorul şi subiectul îl lăsau pe 
complicele-elev şi mergeau în camera alăturată. Experimentatorul îi spunea 
subiectului că sarcina sa consta în a-l face pe elev să înveţe o listă de 
cuvinte asociate. Subiectul trebuia să-i citească elevului la un microfon o 
serie completă de perechi de cuvinte, apoi citea un cuvînt dintr-o pereche, 
însoţit de alte patru cuvinte. Elevul trebuia să desemneze care dintre cele 
patru cuvinte corespundea cuvîntului lipsă din pereche. Răspunsul îl comu- 
nica prin intermediul à patru butoane aflate în faţa lui, iar subiectul îl 
primea pe un panou luminos aflat deasupra generatorului de şocuri. 


E Generatorul de şocuri 


Generatorul era constituit din 30 de cursoare aşezate orizontal, fiecare 
cursor fiind însoţit de menţionarea voltajului emis. Şocurile mergeau de la 15 
la 450 de volţi, în progresie de cîte 15 volţi. La fiecare patru cursoare 

apăreau şi comentarii, corespunzînd adjectivelor care traduceau importanţa 
şocului administrat (şoc lejer, şoc mediu etc., şoc foarte intens, pericol : 
şoc violent, şi XXX sub ultimele două cursoare). Pentru a face totul 
credibil, activarea cursorului era însoţită de un zumzăit electric, pîrîituri, 
lumină albastră şi semnale luminoase ; totodată, se aprindeau vumetre. În 
plus, se efectua un test de 45 de volţi asupra subiectului, pentru ca acesta 
să-i poată evalua intensitatea (al treilea cursor din cele treizeci). 
Experimentatorul îi cerea subiectului să-i administreze un şoc elevului de 
fiecare dată cînd acesta făcea o greşeală de atribuire. De asemenea, îl 
informa pe subiect că intensitatea şocului trebuia să crească pe măsură ce 
elevul greşea. Adăuga că subiectul, înainte de administrarea şocului, trebuie să 
anunţe cu voce tare voltajul corespunzător cursorului pe care-l activează. 


E Ordinele autorităţii 


Avea loc o scurtă familiarizare cu sarcina de a citi şi de a învăţa, apoi 
experimentul propriu-zis începea. Se folosea mai întîi o primă serie de 10 
cuvinte, în timpul căreia elevul „făcea” şapte greşeli şi primea un şoc 
maxim de 105 volţi (şoc mediu). După aceea, experimentatorul îi dădea 
subiectului o altă listă şi-l informa că atunci cînd ajungea la sfîrşit trebuia 
s-o ia de la capăt, administrînd şocuri electrice pînă cînd elevul va fi învăţat 
toate cele 10 perechi fără nici o greşeală. Adăuga că subiectul trebuia să 
pornească de la 15 volți şi să crească treptat voltajul de fiecare dată cînd 
elevul făcea o greşeală. 

Atunci începea experimentul propriu-zis şi elevul (care nu primea, 
evident, nici un şoc) făcea greşeli după o procedură stabilită şi învățată în 
prealabil. Dat fiind că sala elevului era izolată acustic de cea a profesorului, 
subiectul nu auzea „protestele” aşteptate în mod normal de la elev. Totuşi, 
de la 300 de volţi în sus, elevul putea fi auzit zbătîndu-se pe scaun şi lovind 
cu picioarele în podea. Începînd cu acest prag, pe panoul luminos nu 
apărea nici un răspuns. Cum subiectul întreba ce trebuie să facă, expe- 
rimentatorul îi spunea că trebuie să considere absenţa răspunsului un 
răspuns greşit şi să administreze şocuri cu un nivel de intensitate mai mare. 
După 315 volţi, din sala elevului nu se auzea nici un zgomot şi nu venea 
nici un răspuns. 

Cum subiectul se întorcea în cele din urmă spre experimentator ca să 
afle ce trebuie să facă, acesta îi dădea un răspuns standard, corespunzînd 
unui protocol de justificări pregătit dinainte. Protocolul cuprindea patru 
niveluri de răspuns : 


1. Continuaţi ! 
2. Experimentul cere să continuaţi ! 
3. Este obligatoriu să continuaţi ! 

4. Nu aveţi de ales, trebuie să continuaţi ! 


Justificările erau date pe rînd. Fiecare nouă ezitare sau întrebare a 
subiectului ducea la reluarea secvenţei de la început. Dacă subiectul nu-şi 
relua sarcina după fiecare justificare a experimentatorului, acesta trecea la 
justificarea de la nivelul superior. Dacă subiectul nu-şi relua sarcina după cel 
de-al patrulea nivel de justificare, experimentul se oprea. Erau prevăzute 
dinainte şi alte remarce, în funcţie de tipul întrebării formulate de subiect. 
Astfel, cînd acesta întreba ce riscuri îl pîndesc pe elev, experimentatorul îi 
răspundea că, deşi şocurile puteau fi foarte dureroase, ele nu provocau 
daune corporale durabile. Dacă subiectul pretindea că elevul cu siguranţă nu 
doreşte să meargă mai departe, experimentatorul îi spunea că, deşi era neplăcut 
pentru elev, trebuia să continue pînă cînd acesta învăţa corect lista de 
cuvinte. În ambele cazuri, experimentatorul îi spunea subiectului să 
continue şi, dacă era necesar, relua secvenţa de justificări. 

Nivelul şocului maxim administrat de către subiect (între O şi 30, potrivit 
cursorului) reprezenta măsura principală a supunerii sale. Doar subiectul 
care mergea pînă la capăt (cel de-al 30-lea cursor, ultimul) era considerat 
supus. Procedura era înregistrată, iar printr-o oglindă falsă se făceau 
fotografii. În anumite cazuri, comportamentul profesorului a fost evaluat 
prin metoda juriului (mai mulţi observatori). La sfîrşitul experimentului, 
subiectul era intervievat şi răspundea unui chestionar cuprinzînd măsurători 
ale atitudinii, măsurători proiective, precum şi diferite întrebări cu răspuns 
deschis sau închis. 


E Rezultatele 


Rezultatele obţinute în acest prim experiment au bulversat în egală măsură 
cercetătorii şi opinia publică. Judecaţi şi dumneavoastră! Din 40 de bărbaţi 
aparţinînd tuturor categoriilor socio-profesionale, care s-au oferit să-şi 
dedice o parte din timpul lor ştiinţei şi cunoaşterii memoriei umane : 

- toți subiecţii au mers pînă la 285 de volţi (antepenultimul cursor din 
categoria „şoc intens”); 

- 12,5% dintre subiecţi s-au oprit la 300 de volţi (ultimul cursor din 
categoria „şoc intens” şi momentul în care putea fi auzit elevul 
zbătîndu-se pe scaun şi lovind cu picioarele în podea) ; 

- 20% dintre subiecţi s-au oprit între 315 şi 360 de volţi (ultimul cursor 
din categoria „şoc extrem de intens”) - jumătate din ei s-au oprit la 
315 volţi (cînd nu s-au mai auzit deloc mişcările elevului) ; 

- un singur subiect s-a oprit între 375 şi 420 de volţi (categoria 

. „pericol: şoc violent”) ; 

- restul de 65% au mers pînă la capăt (435 şi 450 de volţi, categoria 

numită „XXX”). i 

Înţelegem de ce rezultatele i-au uimit pe mulţi şi au făcut să curgă atîta | 


cerneală: 65% dintre subiecţi i-au administrat unei persoane care nu le-a 
făcut nimic un şoc electric de 450 de volţi, după ce anterior îi administraseră 
alte şocuri electrice, de intensitate crescîndă, doar pentru că persoana 
respectivă a memorat greşit o listă de cuvinte. 

Pentru a vedea mai bine comportamentul subiecţilor pe parcursul experi- 
mentului, prezentăm în figura 1.1 curba supunerii pentru fiecare nivel al 
şocurilor administrate. 


100 
90 
80 
70 
60 
50 
40 
30 
20 

10 


0 
1234567 8 91011 12131415161718192021222324252627282930 


Nivelul de subordonare (%) 


Intensitate graduală a şocurilor 


Figura 1.1. Curba supunerii în condiția de bază, 
în paradigma lui Milgram 


Rezultatele sînt interesante sub această formă, deoarece arată că o 
bună bucată de timp subiecţii s-au supus în unanimitate injoncţiunilor 
date de experimentator. Aşadar toţi subiecţii au administrat un şoc electric 
de două ori mai mare decît tensiunea din prizele de-acasă, pe care le 
cunosc foarte bine. În cele din urmă, abia începînd cu cel de-al două- 
zecilea cursor (300 de volti) au loc răzvrătiri şi unii subiecţi nu se supun. 
Comportamentul lor nu apare deloc întîmplător în acest stadiu, deoarece, 
ne amintim, e momentul cînd elevul începe să se zbată pe scaun şi să 
lovească cu picioarele pardoseala, pînă atunci el fiind neauzit. După 
aceea s-au răzvrătit şi alţii, mai ales pentru că, de la acest prag, pe 
panoul luminos al profesorului nu apărea nici un semnal care să indice 
dacă răspunsul e corect sau nu. 

1.2. Toţi pînă la aproape 300 de volti, 65% 
pînă la 450: sîntem cu toţii nişte torționari ? 


Unii, pe baza acestor rezultate, vor spune că nu se miră, că aşa este omul, 
că întreaga sa istorie e marcată de acte de cruzime, că în noi există instincte 
sîngeroase, că societatea modernă şi creşterea accelerată a individualismului 
nu au schimbat cu nimic acest comportament barbar etc. Fără a pune sub 
semnul întrebării aceste analize şi fără a voi să polemizăm cu ele, trebuie să 
admitem că nu putem merge chiar atît de departe cu interpretarea rezul- 
tatelor pe baza unui singur experiment. Dacă, aşa cum vom vedea, Milgram 
şi alţi cercetători vor obţine de multe ori aceleaşi rezultate, nu putem accepta 
fără reţineri, doar prin simpla constatare a procentelor de supunere obţi- 
nute, explicaţiile oferite mai sus pentru un astfel de comportament. Înainte 
de a le admite, trebuie să le evaluăm în mod riguros ştiinţific temeiul. 
Într-adevăr, ca în orice experiment serios, lipseşte grupul de control: un 
grup în care subiecţii ar fi liberi să-şi tortureze sau nu semenii. Or, Milgram 
a avut grijă să studieze şi un grup de subiecţi căruia i se lăsa libertatea de a 
alege nivelul şocului administrat victimei şi pe care, bineînţeles, autoritatea 
nu-l obliga să continue. 

Rezultatele obţinute la fiecare nivel al şocului sînt prezentate în figura 
1.2. Pentru a le compara cu situaţia anterioară, am introdus şi curba 
supunerii de mai sus. 

Figura 1.2. Curba supunerii cînd subiectul trebuie să crească 
intensitatea şocului sau cînd e liber s-o aleagă el 

Rezultatele vorbesc de la sine. Atunci cînd au libertatea de a alege, 80% 
dintre subiecţi nu merg dincolo de 120 de volţi. La final, doar o singură 
persoană din patruzeci a utilizat ultimul cursor. Chiar dacă un astfel de 
comportament ne înspăimîntă, sîntem departe de cifrele precedente. Se 
pare deci că nu toţi sîntem torţionari spontani, dar că putem deveni, imediat 
ce ne aflăm într-o situaţie de autoritate. 


1.3. Replici interculturale şi generaţionale : 
există o universalitate a obedienţei ? 


1.3.1. Universalitatea supunerii față de autoritate : 
analiza factorilor culturali 


Era de aşteptat ca rezultatele lui Milgram să fi avut un impact considerabil 
atît asupra mass-mediei, cît şi asupra comunităţii ştiinţifice internaţionale. 
S-au emis în mod firesc ipoteze care să le explice, dintre care anumite 
interpretări culturale. Mantell (1971) a avansat ideea că Statele Unite tocmai 
ieşeau dintr-un război cu ţările asiatice în momentul în care Milgram 
realiza experimentul. Acest fapt ar putea explica rezultatele, Mantell aştep- 
tîndu-se la procente mai mici de supunere în ţara sa (Germania de Vest), 
care cunoştea pacea de 25 de ani. Alţi cercetători (Shanab şi Yahya, 1977) au 
propus ca ipoteză gradul de individualism al americanilor ; ei se aşteptau - în 
mod implicit, ne dăm seama - la mai puţină supunere în ţara lor. De aceea, 
s-a reluat paradigma experimentală a lui Milgram în mai multe ţări. Rezul- 
tatele obţinute sînt sintetizate în tabelul 1.1. 


ncona şi Pareyson (1968) 


Kilham şi Mann (1974) 
Shanab şi Yahya (1977) 
Shanab şi Yahya (1978) 


Miranda, Caballeor, Gomez 
şi Zamorano (1980) 


Schurz (1985) 


Tabelul 1.1. Procentul mediu al supunerii în condiția de bază, obținut 
în diferite replici ale paradigmei lui Milgram realizate 
în afara Statelor Unite 

După cum vedem, procentele sînt extrem de ridicate, iar media, care se 
situează la 72,1%, se apropie de rezultatele lui Milgram. Să remarcăm că 
ecartul tip este mic (15%). În măsura în care aceste experimente s-au 
efectuat în ţări avînd culturi uneori foarte diferite şi la intervale de timp care se 
întind pe mai bine de 20 de ani de la momentul în care Milgram şi-a 
publicat primele articole, sîntem îndreptăţiţi să admitem că există o pro- 
pensiune dacă nu universală, cel puţin intercontinentală şi interculturală spre 
supunere, chiar şi în cazul actelor contrare moralei. În plus, o analiză recentă 
realizată de Blass (1999b), integriînd şi alte date decît cele prezentate în 
tabel, arată că nu există vreo corelaţie între procentul de supunere şi 
perioadele în care s-au efectuat experimentele : coeficientul obedienţei 
pare a fi invariant încă de la prima evidenţiere a rezultatelor. 


1.3.2. Supunerea la orice vîrstă : atît de tînăr 
şi deja atit de obedient ! 


Am văzut mai înainte că există aparent puţine diferenţe culturale în privinţa 
procentajului de supunere faţă de autoritate. Cu toate acestea, nimic nu ne 
îndreptăţeşte să credem că acesta este influenţat şi de alte variabile. Doi 
cercetători au încercat să evalueze impactul vîrstei, pentru a studia supu- 
nerea din perspectiva dezvoltării. Într-adevăr, toate experimentele pre- 
cedente implicau adulţi tineri sau mai puţin tineri şi nu permiteau studierea 
eventualului efect pe care l-ar avea învăţarea socială asupra supunerii faţă 
de autoritate. Din acest motiv, Shanab şi Yahya (1977) au verificat para- 
digma lui Milgram pe copii şi adolescenţi. Din informaţiile noastre, ei sînt 
Singurii cercetători care au folosit subiecţi foarte tineri în cadrul unui astfel 
de experiment. 

Experimentul s-a efectuat în Iordania pe 96 de băieţi şi 96 de fete, 
împărţiţi egal în trei grupe de vîrstă: 6-8 ani, 10-12 ani şi 14-16 ani. 
Procedura era aproape aceeaşi ca la Milgram. Aici, sursa autorităţii era 
reprezentată în toate cazurile de o femeie, pe cînd rolul elevului-complice îl 
juca o tînără de 16 ani, cînd subiectul profesor era de sex feminin, şi de un 
băiat în vîrstă de 11, 13 sau 15 ani, după caz, cînd subiectul-profesor era de 
sex masculin. În rest, procedura era identică cu cea a lui Milgram (faza de 
alegere a rolului pentru profesor şi elev, faza de familiarizare, injoncţiunile 
autorităţii etc.). Materialul folosit era şi el aproape acelaşi, cu o mică 
diferenţă în ceea ce priveşte menţiunea de sub ultimele trei cursoare : în locul 
tradiţionalelor semne XXX, apăreau trei cranii. În plus, generatorul era 
prevăzut cu 20 de cursoare, dar nu se dădea nici o indicație în legătură cu 
voltajul administrat. Şi aici, complicele-elev se afla într-o sală alăturată, 
dar era auzit de subiectul-profesor şi de experimentator. Reacţiile la şoc 
ale complicelui-elev erau înregistrate şi difuzate la momentul potrivit: el 

era auzit ţipînd, plîngînd, cerînd îndurare. După al şaisprezecelea cursor, 
subiectul-profesor nu primea nici o reacţie din partea complicelui-elev.. A 
fost introdusă şi o condiţie de control, în care subiectul-profesor avea libertatea 
să aleagă nivelul şocurilor electrice administrate complicelui-elev. 

Spre deosebire de modul în care Milgram a evaluat coeficientul de 
supunere, Shanab şi Yahya au reţinut, ca indicator al obedienţei totale, 
orice situaţie în care subiectul trecea dincolo de al paisprezecelea cursor, 
adică atunci cînd aparatul menţiona că şocul e periculos şi cînd protestele 
complicelui-elev erau cele mai acute. Rezultatele obţinute la băieţi şi la fete 
în situaţia experimentală (ordinul de a creşte gradual nivelul şocurilor) şi în 
cea de control (libertatea de a alege nivelul şocurilor) sînt prezentate în 
tabelul 1.2. 


i a ji 


Tabelul 1.2. Procentul subiecților care au mers dincolo de cel de-al 
14-lea cursor (E = experimental, C = control) 


Ca şi în cazul experimentelor pe adulţi, putem vedea că procentul 
supunerii este foarte mare. În plus, el pare mult mai ridicat în condiţia 
experimentală decît atunci cînd subiectul este liber să administreze sau nu 
şocuri. Observăm, de asemenea, că cifrele sînt sensibil identice după 
criteriul vîrstei şi că, în ciuda aparenţelor, nu există diferenţe statistice 
între băieţi şi fete. Ele se vor constata totuşi atunci cînd subiecţii îşi 
justificau obedienţa, în şedinţa de debriefing. Într-adevăr, fetele, în 69% 
din cazuri, au invocat raţiuni ce ţin de supunerea faţă de autoritate („am 
fost obligată să fac asta”, „mi s-a spus să fac asta şi am făcut” etc.), spre 
deosebire de 40% dintre băieţi. În acelaşi timp, 60% dintre băieţi au 
invocat cauze ce justificau utilitatea pedepsei pentru învăţare („este nevoie 
de pedeapsă ca să învăţăm”, „el [complicele-elev] făcea greşeli, învăţa 
greu” etc.), faţă de 31 % dintre fete. 

Rezultatele de mai sus, chiar dacă înspăimîntătoare în lumina regulilor 
deontologice ale cercetării ştiinţifice în psihologie, par aşadar să de- 
monstreze că vîrsta nu este o variabilă care influenţează supunerea faţă de 
autoritate. Constatăm totodată că supunerea apare de foarte devreme. În 
ceea ce priveşte condiţia de control, procentul supunerii pare a fi ridicat ; 
trebuie totuşi să-l relativizăm, de vreme ce era considerat supus subiectul 
care atingea al paisprezecelea cursor. Dacă privim cifrele medii ale fiecărui 
grup, vedem că de fapt subiecţii nu au trecut dincolo de prima treime a 

capacităţii posibile. Corelată cu tensiunile folosite de Milgram, le-ar cores- 
punde 150 de volţi. Or, în realitate, această valoare nu e decît puţin superioară 
celei obţinute de Milgram cu grupul său de control. 

Încă o dată, unii nu se vor mira de aceste rezultate obţinute pe copii şi, 
drept cauză posibilă a comportamentului de supunere, ar putea invoca gradul 
lor de inconştienţă. Dacă o astfel de justificare este adevărată, ne îndoim 
totuşi că ea ar putea explica rezultatele experimentului. Pe de o parte, s-ar 
explica greu diferenţele atît de mari dintre condiţia de control şi cea 
experimentală. Pe de altă parte, studii din psihologia dezvoltării şi din 
psihologia copilului au arătat că, de foarte devreme, copiii sînt în măsură 
să discearnă o autoritate legitimă. Astfel, Laupa (1994) a arătat că, încă de 
la patru ani, copilul poate să discearnă care dintre doi adulţi este cel care, 
într-un context dat, are autoritatea legitimă pentru a-i cere să facă un lucru 
sau altul. Ei sînt chiar capabili, la această vîrstă, să accepte principiul unei 
delegări temporare a autorităţii, acordată de adultul legitim unui egal de-al 
său. Precocitatea asimilării acestei trăsături dominante din societăţile noastre 
ar putea aşadar explica de ce, în experimentul lui Shanab şi Yahya (1977), 
nu a existat vreo diferenţă între grupurile de vîrstă ale copiilor. Caracterul 
legitimităţii unei autorităţi se dobîndeşte, iar odată cu el, supunerea la 
injoncţiunile ei. 


1.3.3. Variabile demografice şi sociologice : sîntem toţi la fel ? 


Un aspect important în cercetarea din ştiinţele umane şi sociale este 
caracteristica demografică şi/sau sociologică a persoanelor studiate. Cum 
era şi normal, cîteva dintre aceste caracteristici importante au fost studiate 
de Milgram şi de alţii. Principalele sînt nivelul de educaţie şi categoriile 
socio-profesionale (CSP). Trebuie subliniat că Milgram a avut întotdeauna 
grijă să controleze această variabilă. Într-adevăr, oamenii care s-au oferit 
voluntari la studiul ştiinţific asupra memoriei - ne amintim că anunţul apărut 
în presă nu preciza decît acest lucru şi nimic altceva - reprezentau toate 
CSP, ei avînd numeroase profesiuni, dintre cele mai obişnuite (infirmieră, 
asistent social, instalator, sudor, profesor, inginer, institutor, funcţionar de 
bancă etc.). Rezultatele din numeroasele replici vor arăta o identitate aproape 
totală a comportamentului acestor subiecţi. Alte cercetări ulterioare vor 
confirma aceleaşi efecte pe studenţi în psihologie, sociologie şi ştiinţe umane. 
Pentru cercetătorii specializaţi în problema autorităţii, pare sigur următorul 
fapt: categoria socio-profesională şi nivelul de educaţie (strîns legat de 
CSP) nu au legătură cu supunerea faţă de autoritate, în cadrul paradigmei 
lui Milgram. : 

Un alt factor studiat a fost genul subiecţilor. Şi aici, există în literatura 
de specialitate mai multe experimente comparative ale comportamentului 

bărbaţilor şi femeilor. În figura 1.3 prezentăm curbele de supunere pentru 
fiecare nivel de şoc, într-o condiţie numită de feedback vocal (vezi mai jos 
proximitatea victimei), în care subiectul nu vedea victima, ci o auzea cum 
îşi manifesta suferinţa cînd primea şocuri. În acest caz, la 345 de volţi, 
victima nu mai scotea nici un sunet. 

Figura 1.3. Curba de supunere a bărbaților şi a femeilor 


Aşa cum se poate vedea, comportamentul bărbaţilor şi cel al femeilor 
sunt perfect identice. Primele răzvrătiri apar în preajma celui de-al zecelea 
cursor (150 de volţi), cînd victima este auzită ţipînd. Nu există deci vreo 
diferenţă între bărbaţi şi femei. Totuşi, Milgram se aştepta la mai multă 
obedienţă din partea femeilor, în virtutea apartenenţei lor la grupurile 
dominate. Să notăm că absenţa unei diferenţe dintre procentele de supunere 
ale bărbaţilor şi femeilor a fost constatată de multe ori (Constanzo, 1976; 
Shanab şi Yahya, 1978; Schurz, 1985). Cu toate acestea, efectul genului 
asupra supunerii variază, întrucît unele experimente au arătat că mai mult 
femeile se supun experimentatorului. Sheridan şi King (1972) au folosit o 
situaţie mai „realistă” : victima şocurilor electrice nu era o fiinţă umană, ci 
un căţel care primea descărcări electrice adevărate, pentru a-l face să 
diferenţieze două lumini de culori diferite ; ei au evidenţiat astfel că 100% 
dintre femei s-au supus pînă la capăt (450 de volţi), în timp ce doar 54% 
dintre bărbaţi au făcut-o. În acest experiment, femeile au fost acelea care s-au 
supus cel mai mult, dar să fim prudenţi cu generalizările. Alte cercetări au 
subliniat efectul contrariu. Astfel, Kilham şi Mann (1974), în. cadrul unei 
replici stricte a paradigmei lui Milgram, au arătat că 68% dintre bărbaţi 
s-au conformat total ordinelor autorităţii, spre deosebire de 40% dintre 

femei. Exceptînd aceste cîteva neregularități, nu se observă vreo diferenţă 
între procentele supunerii la bărbaţi şi la femei. Se pare totuşi că anumite 
variabile culturale (Kilham şi Mann au efectuat experimentul în Australia) sau 
anumite variante introduse în metodologie (experimentul lui Sheridan şi 
King s-a făcut pe un alt tip de victimă) pot induce efecte contrastante între 
bărbaţi şi femei. 

Deşi cele două experimente semnalează existenţa unor efecte ale genului 
(total opuse, ce-i drept), sîntem nevoiţi să admitem că, la o atentă com- 
paraţie a cercetărilor, se constată puţine diferenţe comportamentale în 
funcţie de sexul subiecţilor. 

Cercetarea privind supunerea faţă de autoritate în cadrul paradigmei lui 
Milgram s-a preocupat şi de caracteristica sociologică sau demografică a 
experimentatorului ori a victimei. Şi aici, e greu să tragem o concluzie, din 
cauza numărului mic de experimente consacrate acestui subiect şi din cauza 
inconstanţei rezultatelor. 

Astfel, cît priveşte genul experimentatorului, nu pare să existe vreun 
efect. Un experiment realizat de Edwards, Franks, Friedgood, Lobban şi 
Mackay (1969) a arătat că subiecţii, bărbaţi şi femei, se supun în aceeaşi 
proporţie unei femei care joacă rolul experimentatorului. Influenţa autorităţii 
reprezentate de o femeie a fost confirmată de Miranda, Cabarello, Gomez 
şi Zamorano (1981) şi, cum am văzut mai devreme, şi în cazul copiilor sau 
adolescenților (Shanab şi Yahya, 1977). În sfîrşit, să menţionăm faptul că 
bărbaţii şi femeile se comportă în acelaşi mod şi ating aceleaşi niveluri de 
obedienţă atunci cînd victima este o femeie (Kilham şi Mann, 1974; 
Schurz, 1985). 

Un alt aspect studiat este apartenenţa etnică a victimei. După ştiinţa 
noastră, nu există vreun studiu comparativ al acestei caracteristici asupra 
subiecţilor sau a experimentatorului. Rasa victimei pare să aibă o anumită 
importanţă, dacă e să credem studiul publicat de Larsen, Colen, Von Flue 
şi Zimmerman în 1974. Ca şi la Milgram, cercetătorii au cerut la 40 de 
studenţi să administreze şocuri electrice altui student cînd acesta făcea o 
greşeală de memorare. După caz, victima (complicele) era un negru sau un 
alb. Se măsura aici voltajul mediu administrat şi nu coeficientul obedienţei. 
Maximul era de 350 de volţi. Rezultatele au arătat că, în medie, victima de 
rasă albă a primit 305,2 volţi, iar complicele de rasă neagră 124,2 volţi. 
Trebuie menţionat că subiecţii erau toţi de rasă albă, studenţi şi studente 
în primii ani de psihologie şi că atitudinea lor faţă de negri fusese 
evaluată cu cîteva săptămîni înainte. Bineînţeles, aceste atitudini au fost 
corelate cu voltajul administrat, dar nu s-a observat nici o legătură. Pentru 
Larsen şi colaboratorii lui, rezultatele obţinute, precum şi absenţa unei 
legături cu atitudinea faţă de negri ar proveni din presiunea exercitată de 
context; aceasta i-ar determina pe subiecţi să caute egalitatea rasială în 
cadrul unui sistem atît de modern cum este universitatea. Datorită mizei 

experimentului, căutarea egalităţii ar prevala asupra oricărui alt tip de 
variabilă şi în special asupra atitudinilor pe care le au subiecţii albi faţă de 
negri. Se pare deci că rasa victimei are importanţă. Totuşi, rezultatele 
acestea trebuie nuanţate : un experiment realizat cîţiva ani mai tirziu de 
Brant (1980), tot pe studenţi în psihologie, va arăta că victima de culoare 
neagră era torturată mai dur decît cea de rasă albă. Autorul însă combina 
mai multe variabile. Drept urmare, experimentul lui nu se poate compara 
integral cu cel al lui Larsen er al. (1974). Această contradicţie face ca 
problema rasei victimei să rămînă în continuare de actualitate. 

Deşi cercetările privind efectele variabilelor sociologice şi demografice sînt 
interesante, putem vedea că, în ansamblu, aceşti factori par să nu aibă decît 
o foarte slabă influenţă. Totuşi, absenţa vreunei diferenţe poate fi înţeleasă 
prin aceea că procesele educative, simbolice, instituţionale şi organi- 
zaţionale au toate scopul de a integra comportamentul obedient în toţi 
indivizii din societate, indiferent de profesie, sex ori culoare a pielii. Nu 
este aşadar de mirare, pînă la urmă, că s-au constatat aceleaşi procente de 
supunere. 


1.4. Rezultate aşteptate ? 


Am semnalat mai devreme că rezultatele lui Milgram au surprins multă 
lume: comunitatea ştiinţifică, jurnaliştii, opinia publică şi pe Milgram 
însuşi. Pentru acesta, rezultatele erau surprinzătoare, pe de o parte, pentru 
că, elaborîndu-şi ipoteza, se bizuise foarte mult pe studiile lui Asch (1951, 
1956) privind conformismul. Or, atari niveluri de conformism nu se înre- 
gistraseră niciodată în experimentele privind conformismul grupurilor, 
comportamentele studiate fiind mult mai puţin problematice decit cele ale 
lui Milgram. Pe de altă parte, procentele obţinute nu corespund deloc 
estimărilor pe care le dau oamenii propriului comportament şi compor- 
tamentului celorlalţi. Milgram evaluase coeficientul obedienţei cu ajutorul 
specialiştilor sufletului omenesc : psihiatrii. După ce le-a explicat dis- 
pozitivul experimental, el le-a cerut să estimeze pînă unde ar merge 
oamenii, în opinia lor. Părerile obţinute sînt prezentate în figura 1.4. Cu 
titlu comparativ, am reprodus şi curba supunerii obţinută de Milgram în 
1963, în primul său experiment. 

Tot ceea ce putem spune privind graficul este că predicțiile psihiatrilor au 
fost cel puţin optimiste, dar... total greşite. S-a estimat în final că obedienţa 
la 450 de volţi ar fi de 0,12% (adică o persoană din o mie). Sîntem departe 
de cei 65% obţinuţi. Mai vedem că toţi subiecţii s-au supus pînă la 315 volț 
(al douăzeci şi unulea cursor), în timp ce psihiatrii estimau că doar 3,73% 
dintre oameni vor ajunge la acest nivel. Desigur, psihiatrii nu sînt 

reprezentativi pentru întreaga populaţie. De aceea, Milgram le-a cerut şi 
unor studenţi şi colegi de-ai lui să facă aceleaşi estimări ca ale psihiatrilor. 
Rezultatele au fost totuşi sensibil identice. 

Figura 1.4. Curba supunerii anticipată de psihiatri 
şi cea obținută de Milgram (1963) pentru fiecare nivel de şoc 


Pentru a vedea pînă unde ar fi în stare să meargă ei înşişi, Milgram le-a 
cerut unor psihiatri, studenţi şi oameni din clasa mijlocie să facă o auto- 
previziune a propriului comportament. Estimările celor trei grupuri de 
persoane menţionate sînt prezentate în figura 1.5. 

Figura 1.5. Curba propriei supuneri anticipată de psihiatri, 
studenţi şi salariaţi din clasa mijlocie 

Incontestabil, predicțiile sînt similare în cele trei grupuri. Cînd li se 
cere oamenilor să estimeze cum s-ar comporta dacă ar fi nevoiţi să admi- 
nistreze şocuri electrice unei persoane care nu le-a făcut nimic, doar pentru 
a-i spori capacităţile de învăţare, aproape toţi cred că nu ar trece dincolo de 
150 de volţi. Iată o evaluare valorizantă pentru sine. Unii au estimat chiar că 
nici măcar n-ar fi acceptat principiul experimentului şi că, în consecinţă, n-ar 
fi participat. Totuşi, cînd au trebuit să estimeze comportamentul semenilor, 
psihiatrii nu luaseră în calcul acest refuz iniţial. Prin urmare, avem aici 
manifestarea voinţei de a oferi o imagine de sine flatantă. Vom remarca 
totuşi, comparînd estimările pentru sine şi pentru semeni, că rezultatele 
sînt sensibil aceleaşi, doar că cele date semenilor sînt puţin mai „alungite”. 

Deşi optimiste şi departe de realitate, să observăm totuşi că peste 60% 
dintre persoane au declarat că ar merge pînă la 120 de volţi (al optulea 
nivel), după care procentul scade semnificativ. Valoarea aceasta nu e 
întîmplătoare, deoarece corespunde tensiunii din prizele electrice din birouri, 
case şi apartamente în Statele Unite. Or, subiecţii întrebaţi au fost americani. 
Credem deci că estimarea lor s-a făcut pe baza acestei baze de cunoaştere. 
În plus, nu avem vreun motiv să presupunem că subiecţii ar fi crezut că 
voltajul nu are importanţă, atunci cînd a trebuit să aprecieze intensitatea 
unui şoc fără a-i cunoaşte amperajul. În mod cu totul firesc, punctul lor de 
referinţă este intensitatea curentului de acasă. De aceea, dacă privim 
predicțiile, putem spune că majoritatea subiecţilor nu se simte pregătită să 
administreze un şoc electric despre care ştiu că e potenţial periculos ori că 
cel puţin e suficient de intens pentru a face rău. O analiză sub această 
formă vine aşadar să relativizeze puţin viziunea potrivit căreia subiectul se 
consideră incapabil să facă rău celuilalt prin simpla sa obedienţă sau caută 
să ofere o imagine pozitivă despre sine, apreciind că nu şi-ar face semenul 
să sufere. 

Bineînţeles, anumite efecte ale gestionării imaginii de sine (Impression 
Management) pot explica rezultatele autopredicţiilor, ele nefiind doar un 
efect al lipsei de discernămînt în privinţa efectelor perverse ale autorităţii. 
Un experiment realizat de O'Leary, Willis şi Tomich în 1970 subliniază că 
subiecţii au totuşi discernămînt. Într-adevăr, O'Leary, Willis şi Tomich 
(1970) contestau din punct de vedere etic faptul că, în numeroase cercetări 
din psihologia socială şi îndeosebi în cadrul paradigmei lui Milgram, se 
recurgea la înşelătorii privind intenţiile reale ale experimentului. Ei le-au 
cerut subiecţilor să participe la un joc de roluri care implica acelaşi context 
şi acelaşi material ca cele folosite de Milgram. Diferenţa consta doar în faptul 
că subiectul era informat că elevul nu primea şocuri electrice, ci i se cerea să 
se comporte ca şi cum ar fi primit. În rest, totul era identic (greşeala 
elevului, protestele lui şi tipetele de durere, implorările, comportamentul 
autorităţii etc.). 

Rezultatele obţinute, prezentate în tabelul 1.3, au fost comparate cu cele 
ale lui Milgram. 
Refuzul de a începe | 00 | 0 
15285 de voii | o0 | 


300 de voli 25 oo oo i 


315-390 de voli 
450 de volii 


Tabelul 1.3. Procentul subiecților obedienţi 
în funcţie de diferitele paliere 

Analiza statistică a celor două coloane nu a evidenţiat o diferenţă semni- 
ficativă. Jocul de roluri practicat de O'Leary şi colegii săi a dus la procente 
de „supunere” apropiate de cele obţinute cu-adevărat de Milgram. Se pare 
deci că, sub această formă de aplicare, subiecţii sînt conştienţi de rezultatele 
obţinute în situaţia reală. Avem aşadar predicții perfect conforme cu rezul- 
tatele lui Milgram. De altfel, acest efect nu este unic, deoarece un expe- 
riment al lui Mixon (1972), simulînd condiţia clasică, a dus la un procent 
de supunere de 70%. Efectul predictiv al jocului de roluri poate chiar să 
meargă mai departe cu demonstraţia: un experiment realizat de Geller 
(1978) arată că obţinem aproape aceleaşi rezultate ca ale lui Milgram atunci 
cînd subiectul joacă rolul profesorului din situaţia clasică, dar şi cînd 
experimentatorul lipseşte sau cînd există un contact cu victima. Se observă, 
în acest caz, într-adevăr, un procent de supunere de 22%, în condiţia 
experimentatorului absent, şi de 40%, în condiţia de contact. Vom vedea 
mai tîrziu, detaliind aceste condiţii, că procentele obţinute de Milgram au fost 
22,5% şi, respectiv, 30%. Constatăm aşadar că simularea ne apropie de 
aceste valori. Subiecţii au un anumit discernămînt în privinţa impactului 
variabilelor situăţionale. 

Efectul unui anumit discernămint este observat şi atunci cînd comparăm 
predicțiile propriului comportament făcute de psihiatri, studenţi şi salariaţi din 
clasa mijlocie cu predicțiile comportamentului subiecţilor în condiţia de alegere 
a şocurilor. Aceste predicții, constituite din media celor trei grupuri, precum şi 
comportamentul în situaţia de alegere sînt prezentate în figura 1.6. 

Aşa cum se poate observa, între cele două linii există o diferenţiere, 
curbele întilnindu-se abia la nivelul al treisprezecelea (195 de volţi). Pe 
lîngă aceasta, autopredicţiile obedienţei sînt mult mai ridicate decît în 
condiţia de alegere a pedepsei. Or, ne amintim că subiecţii din condiţia de 
predicţie trebuiau să spună pînă unde ar merge dacă autoritatea le-ar ordona 

Figura 1.6. Curba de supunere personală anticipată 
de psihiatri, studenţi şi salariaţi din clasa mijlocie 
şi curba de supunere în situaţia reală 
de alegere a şocurilor 


să continue. Se pare deci că subiecţii sînt în măsură să întrevadă parţial 
ponderea pe care o poate avea autoritatea. Lucru cu atît mai adevărat aici 
cu cît, de fapt, cerîndu-li-se astfel de predicții, subiecţii nu puteau furniza 
decît procentaje oarecum distorsionate, din dorinţa de a oferi o imagine 
pozitivă despre sine. Păcat că nu avem la dispoziţie date de autopredicţie într-o 
situaţie de control ; aceasta ne-ar fi permis să stabilim riguros cît de mult se 
conştientiza impactul autorităţii asupra obedienţei. 

Ca să încheiem cu aspectul autoevaluării comportamentale, cităm 
experimentul realizat de Miller, Gillen, Schenker şi Radlove (1975). Ei au 
arătat că predicțiile subiecţilor erau mai ridicate şi mai conforme cu cele 
obţinute în realitate dacă li se preciza în prealabil care era procentul de 
supunere obţinut de obicei în condiţia de bază. Se pare deci că subiectul 
este capabil să extragă din această informaţie normativă elemente pertinente 
prin care să-şi estimeze comportamentul ; totodată, contrar aşteptărilor, el 
nu dezavuează informaţia doar de dragul păstrării unei bune imagini de 
sine. Se pare că argumente autovalorizante de genul „ceilalţi poate că au 
mers pînă acolo, dar eu, în ceea ce mă priveşte, n-aş fi făcut-o niciodată” 
nu sînt perfect întemeiate. Încă o dată, analizînd datele autoevaluărilor, 
luînd în considerare experimentele prin simulare şi ţinînd cont de informaţiile 
normative, subiecții nu sînt întru totul naivi sau nu au o tendinţă radicală de 
valorizare a sinelui, chiar dacă am putea crede astfel la o primă analiză. Ei sînt 
capabili să aprecieze impactul unei Situaţii de supunere faţă de autoritate 

pentru că, după cît se pare, toţi cunosc situaţii (mai puţin problematice, 
desigur, decît administrarea de şocuri electrice unui semen) în care au 
realizat acte nedorite doar pentru că o autoritate legitimă le-a dat ordin. 


1.5. Analiza comportamentului subiecţilor 
implicaţi în experiment 


Desigur că situaţia nu putea să nu afecteze comportamentul, atitudinile şi 
chiar credinţele subiecţilor. Celui care ar crede că subiecţii nu erau deloc 
conştienţi de ceea ce făceau sau că nu-şi închipuiau că-i aplică victimei 
şocuri electrice adevărate i-ar veni greu să explice de ce subiecţii dădeau 
semne acute de suferinţă şi de tulburare psihică. Trebuie să menţionăm că 
Milgram (1974), dar şi alţi cercetători (Mantell, 1971; Shanab şi Yahya, 
1978) au arătat că, în marea lor majoritate, subiecţii credeau efectiv că 
victima suferă enorm de pe urma şocurilor electrice. Analiza compor- 
tamentului lor scoate şi ea în evidenţă această convingere. Unii aproape că 
plîngeau, alţii aveau ticuri nervoase, transpirau excesiv, rîdeau cu nervozitate 
şi mai ales îl implorau din priviri pe experimentator să pună capăt coşmarului 
pe care aparent îl trăiau. În sfîrşit, ca ei să continue, era nevoie de un cadru 
„strîns” pentru autoritatea care trebuia frecvent să dea ordine. În studiul 
său de sinteză din 1974, Milgram a descris detaliat acest comportament, iar 
înregistrările video confirmă faptul că o bună parte dintre subiecţi trecea 
printr-un coşmar. Totuşi, această tulburare nu putea anticipa în mod credibil 
nesupunerea subiectului : unele persoane aparent calme şi placide se opreau, 
în timp ce altele, în pragul crizei de nervi, continuau pînă la capăt. La fel şi 
atunci cînd subiectul era întrebat ce simţise atunci. Milgram a înregistrat, 
într-adevăr, estimările gradului de tensiune şi de nervozitate a mai multor 
grupuri de subiecţi care participaseră la experiment. El a observat că 
estimările, în general, indicau un grad ridicat de tensiune. Totuşi, nu a 
observat vreo legătură între acesta şi actul de nesupunere: subiecţi cu un 
grad ridicat de tensiune nu se opriseră neapărat, în timp ce subiecţi mai puţin 
tensionaţi s-au oprit. Potrivit lui Milgram, acest rezultat s-ar explica prin 
- faptul că tensiunea nu avea drept cauză suferinţa victimei, ci mai degrabă 
conflictul interior dintre dorinţa de a se opri, pentru a curma suferinţa ce 
urma a-i fi provocată victimei, şi nevoia de a se conforma ordinelor venite de 
la experimentator. De fapt, creşterea tensiunii resimţite era legată de acutizarea 
acestui conflict. 


@ Beneficiile personale ale participării 


După ce şi-a publicat rezultatele experimentelor, Milgram a primit numeroase 
critici, inclusiv din partea lui Baumrind (1964); ea s-a interesat de starea 

subiecţilor după experiment şi de măsurile ce trebuiau luate pentru a-i 
ocroti. Totodată, a pus problema caracterului adecvat al experimentului. 
Într-un articol publicat în 1964 în revista American Psychologist, Milgram va 
răspunde acestor critici atît etice cît şi metodologice, simțind pe bună 
dreptate că ele sînt împărtăşite de multe persoane din comunitatea ştiinţifică 
(Milgram, 1964b). 

Trebuie să ne reamintim că subiecţii lui Milgram au trecut printr-un 
debriefing realizat cu o precauţie exemplară. După experiment, toţi intrau 
în contact cu victima şi puteau să vadă că se simţea bine, primeau asigurări 
că au avut un comportament normal şi că alţii ca ei au acţionat la fel, apoi 
li se înmîna un raport final şi li se amintea tot ce li se spusese în timpul 
şedinţei de debriefing. Un chestionar experimental adresat cîteva luni mai 
tirziu, evaluînd beneficiile participării lor, arată rezultatele următoare : peste 
83% dintre subiecţii supuşi şi nesupuşi s-au declarat mulţumiţi de a fi 
participat la experiment (15% fiind indecişi şi doar 1-2% nesatisfăcuţi). În 
plus, 74% au afirmat că acesta i-a făcut să-şi cunoască mai bine propria 
fire, precum şi pe cea a omului în general. 

Baumrind, asemenea altor cercetători, aprecia că subiecţii nu-şi puteau 
justifica după experiment comportamentul şi că trebuiau să suporte cele 
mai neplăcute consecinţe ale faptei lor. Or, Milgram va constata că nu a 
fost aşa. Motivele care i-ar fi determinat să acţioneze implicau respon- 
sabilitatea autorităţii. Baumrind mai susţinea că subiecţii nu cîştigau nimic 
de pe urma participării lor. Milgram va arăta că majoritatea subiecţilor a 
afirmat mai curînd contrariul, fie că s-au supus sau nu. Ei şi-au manifestat 
chiar dorinţa de a participa la un experiment ulterior. Spre deosebire de 
multe cercetări sterile, subiecţii au apreciat că experimentul despre supunere 
i-a învăţat cîte ceva despre ei înşişi şi despre firea omului. În sfîrşit, în ceea 
ce priveşte eventualele sechele traumatice, o examinare psihiatrică efectuată 
la un an după participarea subiecţilor nu a semnalai nici un traumatism 
postexperimental. 

Baumrind a criticat şi validitatea ecologică a rezultatelor obţinute : 
caracterul artificial al experimentului face ca ele să se datoreze mai ales 
situaţiei. Potrivit lui Milgram, acest caracter artificial ar conferi şi mai 
mult credit rezultatelor. El estimează că s-ar fi obţinut procente mai ridicate 
de supunere într-un context adecvat (de exemplu, obedienţa militară cînd 
este în joc apărarea patriei), decît într-o situaţie precum participarea la 
investigarea ştiinţifică a metodelor de învăţare. Vom vedea la sfirşitul 
capitolului că rezultatele altor cercetări îi vor da dreptate în această privinţă. 
În condiţii reale, se pare că procentul de supunere este mult superior celui 
obţinut în laborator. 

2. De ce ne supunem? Analiza 
determinanţilor supunerii 


Rezultatele lui Milgram au stîrnit, aşa cum am văzut, un val de proteste din 
partea mass-mediei, a opiniei publice şi a lumii ştiinţifice. Procentajul era 
atît de „scandalos” de ridicat, încît mulţi cercetători au încercat, pentru 
început, să descopere biasul experimental care putea explica obţinerea unui 
asttel de rezultat. Totuşi, prin confruntarea cu rezultatele din condiţia de 
control, această abordare șe vădea zadarnică. Au fost avansate şi argumente 
mai naive, care nu sînt altceva decît raţionalizări post-hoc, menite a evita 
privirea în faţă a ororii cifrelor. Pentru multe dintre ele, Milgram a trebuit 
să aducă dovada lipsei lor de fundament. Faptul că subiecţii au fost remuneraţi 
a reprezentat un argument pentru explicarea rezultatelor. Chiar dacă presu- 
punem că cei cîţiva dolari oferiţi ca despăgubire persoanelor au fost un 
motiv suficient pentru a continua (0 picătură în oceanul de venituri al 
multora dintre subiecţi), putem totuşi admite pertinenţa acestei abordări. 
Se ştie că subordonarea economică ne poate face să îndeplinim acte pe care 
nu le-am fi îndeplinit spontan, dar atunci de ce să-l facem pe altul să 
sufere? Milgram a realizat o replică a experimentului fără a remunera 
subiecţii şi a constatat acelaşi procentaj. În plus, numeroase cercetări 
efectuate ulterior au confirmat că se obţine acelaşi procent în lipsa remu- 
nerării simbolice. Se pare deci că această variabilă nu are nici un impact. 
De asemenea, am văzut că factorii culturali, de gen sau de nivel al educaţiei 
nu contribuie la diferenţierea procentului de supunere : micile variaţii nu 
sînt decît variaţii uşor explicabile prin teoriile eşantionului fără plus. 

Şi atunci, ce anume explică rezultatele ? De fapt, pentru a afla, şi fără 
a intra în analiza pur subiectivă şi polemică, ar trebui să păstrăm un nivel 
ştiinţific ridicat pentru a putea determina factorii care favorizează supunerea 
faţă de autoritate. La acest nivel, Milgram a jucat un rol foarte important, 


1. Potrivit acestor teorii, cînd se aleg eşantioane de subiecţi în condiţii strict con- 
trolate, diferenţele dintre răspunsurile date de fiecare eşantion pot duce la variaţii. 
Se spune că este vorba de variaţii „normale” de eşantioane. Ştim totuşi că variațiile 
cele mai mici au probabilității mai mari să apară (exemplu : aruncînd o monedă de 
10 ori la rînd, probabilitatea de a obţine de 10 ori cap este cu mult mai rară decît 
de a obţine de 4 ori cap şi de 6 ori pajură sau de 5 ori cap şi de 5 ori pajură sau 
chiar de 6 ori cap şi de 4 pajură ; probabilitatea respectivă poate fi chiar calculată 
cu precizie). Acest fapt explică variațiile reduse în comportamentul eşantioanelor 
de subiecţi atunci cînd condiţiile manipulate sînt aceleaşi. Există întotdeauna mici 
diferenţe între eşantioane, legate de faptul că nu sînt folosiţi aceiaşi indivizi. 
Acelaşi procentaj constatat mereu este chiar semnul unei imposturi ştiinţifice, în 
virtutea, tocmai, a rarităţii unui atare fenomen. 

dar şi alţi cercetători au încercat după el să meargă mai departe şi să caute 
explicaţii pentru un comportament ce părea să îngrozească democraţiile 
moderne. Studiile pe care le prezentăm mai jos au încercat să valideze 
fiecare dintre teorii. 


2.1. Efectele situaţionale asupra supunerii faţă de autoritate 
2.1.1. Ipoteza „stării de agent” 


Formulată de Milgram - care, ne reamintim, nu se aştepta la proporţia 
masivă de supunere faţă de autoritate - ipoteza lăsa là o parte caracteristicile 
personologice sau dispoziţionale ale subiectului (personalitatea sa, conştiinţa 
sa etc.), pentru a se focaliza asupra elementelor situaţionale sau procedurale 
ale dispozitivului experimental. Prin urmare, ea nu respinge, ci lasă la o parte 
perspectiva aproape filozofică potrivit căreia oamenii sînt prin natura lor răi 
(cei supuşi) sau buni (cei neobedienţi). După Milgram, acest aspect nu poate 
explica rezultatele sale, iar proporţia celor buni şi a celor răi este cu siguranţă 
aceeaşi în ambele tabere. Comportamentul final adoptat de subiect nu poate 
fi evaluat decît în contextul în care a fost inserat, contextul fiind, evident, 
cadrul metodologic al experimentului. 

În mod firesc, abordarea situaţională, ca ipoteză explicativă a com- 
portamentului de supunere, va face obiectul evaluărilor experimentale 
(prezentate mai jos). Vom vedea totuşi că Milgram nu a neglijat nici 
abordarea de natură dispoziţională (centrată pe caracteristicile individului). Se 
pare mai curînd că tocmai confruntarea aporturilor empirice ale uneia şi 
ale celeilalte dintre abordări îl vor face să emită ipoteza că situaţia este cea 
care generează supunerea, deoarece ea are capacitatea de a produce o stare 
de deresponsabilizare a actorului faţă de comenzi. Milgram o numeşte 
„stare de agent”. 

Pentru Milgram (1974), starea de agent ar fi o stare de apreciere a 
responsabilităţii, în care subiectul nu consideră că acţionează în mod 
autonom, Ci ca simplu agent al autorităţii. El şi-ar delega astfel respon- 
sabilitatea, iar consideraţiile morale nu i-ar mai ghida comportamentul ca 
în situaţiile în care acţiunile sale nu depind de o autoritate, ci de propria 
voinţă. Trecerea de la starea autonomă, în care subiectul se percepe autorul, 
responsabilul actelor sale, la starea de agent, în care subiectul nu se mai 
percepe decît ca agentul executant al unei autorităţi ce deţine respon- 
sabilitatea s-ar obţine, potrivit lui Milgram, cu ajutorul contextului experimental 
în care este inserat subiectul. 

Gradul responsabilităţii personale a fost evaluat de Milgram, dar şi de alţi 
cercetători (Mantell, 1971). Ei arată că subiecţii supuşi sînt mai înclinați decît 
cei nesupuşi să nu-şi autoatribuie responsabilitatea actelor, ei punîndu-le pe 

seama experimentatorului sau a victimei (care nu făcea nici un efort, care nu 
asculta, care acceptase ideea experimentului). Cercetarea lui Blass (1996) va 
arăta de altfel că există o oarecare „empatie” în aprecierea responsabilităţii. 
Cercetătorul le-a cerut subiecţilor săi (nişte studenţi) să vizioneze un 
fragment filmat din experimentul lui Milgram, în care se vedea un singur 
individ în situaţia de bază. Caseta era oprită şi li se spunea subiecţilor că 
65% dintre persoane au mers pînă la capăt (450 de volţi). În funcţie de 
condiţii, se adăuga că persoana văzută pe film era una dintre ele sau că se 
oprise la 210 volţi şi refuzase să continue. Li se cerea studenţilor să estimeze 
responsabilitatea experimentatorului, a subiectului şi a elevului pentru ce avea 
să urmeze (se atribuia un procentaj fiecăruia, pînă la totalul de 100). 
Rezultatele obţinute sînt prezentate în tabelul 1.4. Ele prezintă procentul 
mediu de responsabilitate atribuit fiecăruia dintre protagoniștii experi- 
mentului, în funcţie de condiţia de supunere sau de nesupunere. 


Subiect supus 
Subiect nesupus 


Tabelul 1.4. Media responsabilității atribuite fiecărui actor, 
în funcţie de informaţia despre comportamentul subiectului (în %) 


Este evident că studenţii sînt în măsură să opereze un transfer de 
responsabilitate personală a subiectului, în funcţie de comportamentul său. 
Cînd este supus, cel mai des invocată este responsabilitatea experimentatorului, 
iar în cazul nesupunerii, cea a subiectului. Această „pierdere a autonomiei” 
diferenţiază aici cele două grupuri de subiecţi. 


N Starea de agent: un model euristic pentru analiza genocidelor şi a 
formării torţionarilor : 


„Un individ se află în starea de agent atunci cînd, într-o situaţie dată, se 
defineşte în aşa fel încît acceptă controlul total al unei persoane cu un statut 
superior. În acest caz, nu se mai consideră responsabil pentru actele sale, 
ci se vede un simplu instrument menit să execute dorinţele altuia.” 


(Milgram, 1974, p. 167) 


De foarte devreme, Milgram a încercat să stabilească o paralelă între 
rezultatele experimentelor sale şi structura organizaţională a holocaustului 
comis de germani în cel de-al doilea război mondial. A folosit-o de 
asemenea pentru a explica şi atrocitățile comise de soldaţii americani în 

timpul războiului din Vietnam, precum faimosul masacru de la My Lai, 
unde soldaţi americani obişnuiţi, taţi de familie şi fii exemplari, i-au 
masacrat cu armele automate pe toți locuitorii unui sat în care mai rămă- 
seseră doar femei, copii şi bătrîni. Ipoteza stării de agent ar explica întru 
totul aceste fenomene. Potrivit lui Milgram, holocaustul a putut avea loc 
deoarece organizaţia din spatele lui optimiza, consolida deresponsabilizarea 
actorilor. El nu neagă faptul că au existat responsabili, ci crede că numărul 
lor mic a fost suficient pentru a obţine un asemenea rezultat. Era de ajuns 
ca aceşti responsabili să fie plasați în locuri speciale ale dispozitivului şi să 
aibă o anumită legitimitate. Chiar aşa a şi fost. Responsabilii principali au 
fost organizatorii (cel care a dat ordinul, Adolf Hitler, şi cel pe care l-a pus 
în fruntea organizaţiei, Rudolf Eichman). Era de ajuns apoi ca în locuri 
strategice să fie plasate persoane apropiate ideologic de concepţiile radicale 
ale responsabililor şi astfel totul era pregătit. Urma plasarea a tot soiul de 
agenţi ce aveau un rol în aparenţă atît de nesemnificativ, încît le dădea 
iluzia că nu răspund pentru actul final (de exemplu, întocmeau listele cu 
bărbaţi şi femei, organizau concentrarea persoanelor în anumite zone, orga- 
nizau convoaiele feroviare, asigurau transportul, dar şi săpau gropi, ardeau 
trupurile, supravegheau prizonierii etc.). Luate pe rînd, nici una dintre aceste 
sarcini nu era aparent condamnabilă, ca de altfel şi comportamentul „civic” 
la care era chemată populaţia (denunţul, reperarea, colaborarea). Adăugaţi 
la acestea o campanie prealabilă de stigmatizare, de dezumanizare a țintelor 
şi veţi obţine toate ingredientele producerii unei stări de agent. Desigur, aşa 
cum subliniază Milgram, holocaustul a durat cu mult mai mult decît experimen- 
tul său: aproape 10 ani, dacă ţinem cont de pregătirea lui, faţă de o oră 
pentru experiment; acolo erau o planificare la scară uriaşă, un context 
diferit etc. Totuşi, pentru a reuşi să se menţină, trebuia cu siguranţă ca, la 
vederea rezultatului final, conflictul interior pe care l-ar fi avut diferiţii 
actori ai acestui lanţ să fie drastic diminuat prin insignifianţa sarcinii lor şi 
deci a responsabilități lor. 


m Cum să formezi torţionari din oameni obişnuiţi ? 


Într-un articol publicat în 1988, Haritos-Fatouros a încercat să afle cum 
procedaseră militarii greci pentru a prelua puterea în 1967 şi a găsit 
numeroase corespondențe cu conceptul de stare de agent în procedura de 
formare a torţionarilor. Se ştie că această juntă a folosit masiv tortura 
asupra civililor între 1967 şi 1974. Deşi admite în mare măsură contribuţia lui 
Milgram, Haritos-Fatouros credea că, în cazul obedienţei faţă de o autoritate 
violentă, trebuia mers cu siguranţă şi mai departe pentru alegerea viitorilor 
torţionari, atît în aplicarea procedurilor de antrenament, cît şi în conceperea 

factorilor de presiune. De aceea, cercetătoarea a efectuat un sondaj printre 
16 foşti poliţişti militari din secţiunea specială a serviciilor secrete ale 
armatei greceşti, despre care se ştie că recursese masiv la tortură pentru a 
obţine „informaţii”. În acest scop, ea a purtat convorbiri semidirective la 
aproape cinci sau şase ani după ce subiecţii părăsiseră armata. Interviurile 
conţineau două teme principale: procedurile de selecţie (criteriile de 
selecţie pentru a intra în armată, durata antrenamentului, criteriile de scutire 
a participării la grupul de torţionari etc.) şi procedurile de antrenament 
(recompense şi pedepse în timpul formării, tipul de limbaj folosit cu ei, 
descrierea unei zile obişnuite de antrenament etc.). Rezultatele obţinute la 
sfîrşitul convorbirilor îi vor permite să evidenţieze două sisteme complementare 
prin care oamenii erau făcuţi să adopte comportamentele dorite de la ei. 

Primul sistem avea în vedere procesul de selecţie. Erau vizaţi tinerii de 18 
ani care nu erau comunişti, racolaţi încă de pe băncile şcolii. Viitoarele 
victime erau devalorizate, denigrate. Selecţia avea loc trei luni mai tîrziu şi 
se făcea pe criterii de rezistenţă fizică şi morală: obedienţa fată de ordine 
ilogice şi groteşti sau degradante date de ofiţeri. După două luni, erau 
reţinuţi candidaţii selecționați iniţial. Doar 1,5% din totalul recruţilor erau 
consideraţi apți să devină torţionari. Haritos-Fatouros va aminti că acest 
procent era similar cu cel din experimentul lui Milgram, unde se considera 
că 2,5% dintre subiecţi aveau un comportament deviant (cei care, fără 
ordin, îi administrau elevului 450 de volţi). 

Al doilea sistem se baza pe ceea ce Haritos-Fatouros a numit factorii 
coercitivi ai autorităţii. Exista o ceremonie de intrare şi de ieşire din tabăra 
de antrenament, precum şi dependenţa faţă de o figură totemică. Subiecţii 
trebuiau să treacă prin diferite serii de constrîngeri şi obligaţii: de natură 
morală (ideea că aparţin superiorilor lor militari şi că trebuie să-şi divi- 
nizeze ofiţerii) şi fizică (atingeri aduse nevoilor primare ale fiinţei umane, 
prin restricționarea apei şi a hranei, a accesului la toalete, de genul retenţiei 
urinei pînă la patru zile sau a defecării pînă la 15 zile) ; valorizarea rolului 
jucat de poliţia militară, utilizarea poreclelor pentru protejarea identităţii ; 
folosirea metaforelor pentru a desemna un anumit act de cruzime (de 
exemplu, „ceai cu pîine prăjită” desemna arsurile). 

La final, Haritos-Fatouros a încercat să modelizeze acest dispozitiv, 
extinzînd modelul lui Milgram ; îl prezentăm în figura 1.7. 

De fapt, ultima parte a modelului este definită de Milgram, contribuţia 
adusă de Haritos-Fatouros vizînd doar procesul prealabil de selectare a 
persoanelor. Pentru a face paralela cu experimentul lui Milgram, e ca şi 
cum primul nivel ar semnifica doar cei 65% care se supun, în timp ce al 
doilea nivel ar semnifica menţinerea obedienţei în timp, pentru a evita 
tensiunea provocată de comportamentele cerute de la persoane (aici, ceea 

Figura 1.7. Model cu două sisteme 
de supunere față de autoritate, 
de Haritos-Fatouros (1988) 


ce Haritos-Fatouros a numit consecințe). Putem spune într-un mod foarte 
academic că avem aici un model intracționist care ia în considerare situația 
(factorii coercitivi ai autorităţii) şi diferenţele individuale (procesul de 
selecţie). 

Să notăm că Nissani (1990) a propus şi el un complement la teoria stării 
de agent a lui Milgram. El consideră că pot fi invocaţi şi alţi factori 
adiţionali stării de agent, hotărît mai cognitivi, care explică mecanismele 
supunerii. Ei ar proveni dintr-o analiză a „moralităţii” experimentului, 
făcută de subiect. Acesta ar avea cogniţii bine înrădăcinate legate de ceea ce 
face experimentatorul, care este cineva firesc responsabil, care ascultă de 
principii etice. Nimeni n-a auzit vreodată de torturi sau de crime în numele 
experimentării ştiinţifice, locul este un loc prestigios de cercetare, unde nu se 
practică genul ăsta de lucruri etc. Subiectul crede aşadar că moralitatea şi 
responsabilitatea sînt păstrate în cursul experimentului şi în nici un caz nu 
consideră că autoritatea este răuvoitoare. Diminuarea obedienţei, observată 
într-un loc mai puţin prestigios decît Universitatea din Yale (vezi mai jos 
legitimitatea autorităţii), ar proveni, pentru subiect, dintr-o diminuare a 
respectului pentru esenţa umană a experimentatorului. Potrivit lui Nissani, ca 
să verificăm ipoteza conflictului moral ar fi de ajuns să reluăm experimentul 
„princeps” al lui Milgram şi să facem în aşa fel încît autoritatea, pe tot 
parcursul experimentului, să devină iresponsabilă şi lipsită de milă. În acest 
caz, ar exista un conflict între conştiinţa subiectului şi dorinţa de a se supune 
unei autorităţi evident răuvoitoare, fapt ce ar duce, cu siguranţă, la dimi- 
nuarea obedienţei. Deşi interesantă, adăugînd ca substrat analiza individuală 
pe care o face subiectul situaţiei în care se află, această teorie nu a fost, din 
păcate, verificată. 

După cum vedem, pentru a forma un torţionar şi pentru a avea eficacitatea 
unui sistem de eliminare a zece milioane de persoane, e nevoie de un dozaj 
savant între indivizi care posedă un anumit profil - dar nu neapărat cel al 
torţionarilor! — şi un context potrivit, care să favorizeze inducerea persoanei 
în starea de agent. Nu e mai puţin adevărat că studiile privind supunerea 
faţă de autoritate, în cadrul paradigmei lui Milgram, nu ne permit, bănuim, 
să validăm un astfel de model. Totuşi, obiectivul paginilor următoare este 
acela de a verifica importanţa factorilor situaţionali, sociali şi personologici 
din cadrul paradigmei lui Milgram. 


2.1.2. Proximitatea victimei : cu cît înaintează, 
cu atit dăm înapoi 


E Proximitatea fizică 


Un factor situaţional ce poate avea impact asupra comportamentului de 
supunere al subiectului îl reprezintă gradul în care acesta este în măsură să 
perceapă consecinţele comportamentului său obedient. Armele moderne, 
incredibil de eficiente în distrugerea fiinţelor umane, ilustrează de altfel 
perfect această stare de fapt; ele pot fi folosite la distanţe atît de mari, încît 
soldatul care trage, şi chiar cel care dă ordinul să tragă nu realizează care sînt 
consecinţele actului lor. Putem crede chiar că declanşarea unui act de 
distrugere ar trebui redusă la un gest banal, pentru a se evita conştienti- 
zarea. Ar fi de acord preşedintele Franţei să apese pe butonul ce activează 
arma nucleară dacă înainte de asta ar trebui să omoare cu mîna lui pe cineva, 
pentru a avea o cît de mică idee despre consecinţele actului său final? 
Chiar dacă e greu de experimentat, putem crede că acest lucru ar avea, fără 
nici o îndoială, un efect dezastruos asupra deciziei finale. 

În mod firesc, din acelaşi motiv ca cel invocat mai sus, Milgram a 
cercetat experimental reacţia victimei la şocurile electrice: dacă subiectul 
nu-şi dă seama de ceea ce face apăsînd pe buton, putem vorbi atunci de 
supunere faţă de autoritate sau mai curînd de ingenuitate ? Ne amintim, 
într-adevăr, că în experimentul „princeps” al lui Milgram, cum sala elevului 
era izolată acustic de cea a profesorului, subiectul nu auzea „protestele” 
care ar fi fost normal să vină de la elev. Chiar dacă auzea scaunul mişcîndu-se şi 
chiar dacă, aşa cum a arătat analiza comportamentului subiecţilor, repulsia 
de a continua era evidentă, el se afla într-o situaţie în care putea încă să 


1. Potrivit lui Arendt (1963), germanii care au participat la genocidul evreilor nu 
erau persoane sadice sau criminale. Ea explică de ce, dimpotrivă, au fost eliminaţi 
cei care aveau plăcerea fizică de a o face. 

prevadă consecinţele actelor sale, precum şi suferința „reală” pe care o 
„îndura” elevul. De aceea, pentru a începe prima serie de experimente pe 
această faimoasă variabilă situaţională, Milgram, tot cu ajutorul para- 
digmei sale, a variat gradul de proximitate dintre subiect şi elev (Milgram, 
19653). 

Au fost folosiţi 160 de bărbaţi adulţi, selectaţi ca în primul experiment. 
Procedura generală era şi ea conformă cu acesta. Experimentatorul întîm- 
pina doi subiecţi, din care unul era un complice, iar celălalt un subiect naiv, şi 
le explica obiectivul experimentului (efectul pedepsei asupra memorării). 
Apoi, prin tragere la sorţi (trucată, ca de obicei), fiecărui subiect îi erau 
atribuite sarcinile. Complicele-elev juca rolul victimei obişnuite. Subiectul 
trebuia să-l facă pe „elev” să înveţe o listă de cuvinte şi să-l pedepsească 
în cazul unei greşeli, folosind generatorul de şocuri electrice cu intensitate 
variabilă. Pedepsirea trebuia să se facă gradual, pe măsură ce se comiteau 
greşelile. În acest stadiu, au fost abandonate diferitele variante ale pro- 
tocolului experimental, fiind manipulat gradul de proximitate dintre pro- 
fesor (subiectul) şi elev (complicele). 

În prima condiţie de proximitate, numită fără feedback, victima era 
într-o altă sală decît cea unde se afla profesorul, iar acesta din urmă nu 
putea nici s-o vadă, nici s-o audă. 

În cea de-a doua condiţie, numită feedback audio, se relua principiul 
primeia, dar profesorul putea să audă cum victima protestează potrivit unui 
protocol bine stabilit şi pregătit dinainte (ţipete din ce în ce mai puternice, 
implorări, hohote de plins, apoi absenţa totală a reacției). 

În cea de-a treia condiţie, numită de proximitate, profesorul şi elevul 
stăteau în aceeaşi sală, la 50 de centimetri unul de altul. Victima se 
comporta ca în condiţia a doua (protesta, gemea, urla de durere, implora, se 
zbătea pe scaun şi mima apoi pierderea cunoștinței). 

În a patra condiţie de proximitate, numită de contact!, erau reluate 
condiţiile din varianta a treia, dar se producea un incident şi profesorul 
trebuia, la un moment dat, să-l lege cu o curea pe elev, care reuşise să-şi 
elibereze braţul în încercarea de a scăpa (incidentul avea loc la 150 de volţi). La 
ordinul experimentatorului, subiectul trebuia deci să se ridice şi să lege victima, 
avînd un contact fizic cu ea. După care experimentul îşi relua cursul 
normal. 

Ca şi mai înainte, cînd subiectul îşi manifesta dorinţa de a se opri, de a 
nu mai aplica şocuri, de a reduce şocurile etc., experimentatorul îi cerea să 
continue, menţionînd treptat injoncţiunile prezentate, Un subiect era 


1. Această condiţie este cea prezentată în filmul francez 7 comme Icare, de Henri 
Verneuil. : 

considerat supus dacă apăsa de trei ori la rînd butonul pentru 450 de volti. 
Cum aceasta reprezintă un nivel ridicat de măsură, rezultatele de mai jos 
(tabelul 1.5) prezintă în acelaşi timp procentul de obedienţă totală şi voltajul 
mediu administrat de cei 40 de subiecţi din fiecare dintre condiţii. 


ă A zi 


Media şocurilor | 405 0 367,5 312.0 259,5 
(în volţi) 
Procentul de 
ue | 0 | es | o 


Tabelul 1.5. Nivelul mediu al şocurilor şi procentul de obedienţă 
în funcţie de proximitatea cu victima 


Putem observa că proximitatea subiectului cu victima sa influenţează 
procentul de obedienţă. Cu toate acestea, simpla manifestare verbală are 
un foarte slab impact, dacă privim cele două condiţii de feedback. Mani- 
festările de suferinţă ale elevului sporesc poate inconfortul subiectului (păcat 
că acest aspect nu a fost măsurat), dar nu sînt suficiente pentru a diminua 
obedienţa. Aşa cum arată condiţiile de proximitate şi de contact, se pare că 
tocmai prezenţa fizică a victimei şi vizibilitatea reală a suferinţei sale sînt 
cele care contribuie cel mai mult la opoziţia faţă de autoritate şi deci la 
nesupunere. 

Ni s-a părut important să aflăm cum se produce această nesupunere. De 
aceea, în figura 1.8 am reprezentat curba obedienţei pentru fiecare dintre 
condiţii. 

Graficul ne permite să înţelegem mai bine ce anume declanşează com- 
portamentul de nesupunere al subiectului. Astfel, dacă analizăm condiţia 
fără feedback, putem observa că supunerea este totală pînă la 300 de volţi 
(al douăzecilea cursor). Or, chiar din acest moment putea fi auzit în surdină 
zgomotul scaunului pe care stătea subiectul. În celelalte trei condiţii, 
diminuarea obedienţei apare în jurul a 150 de volţi, în momentul în care 
tipetele elevului nu mai sînt simple „vai”, cum era prevăzut în protocol, ci 
adevărate ţipete de durere. În plus, în condiţia de contact, este momentul în 
care elevul se eliberează şi subiectul trebuie să-l lege din nou. Se observă 
Clar că acesta este momentul în care intervine cea mai drastică diminuare 
a procentului de supunere. 

Se pare că această „creştere în putere” a suferinţei exprimate de elev a 
avut un impact puternic asupra unui mare număr dintre subiecţi. De altfel, 
imediat cum această manifestare dispare, se observă puţine schimbări ale 
procentului de obedienţă, şi asta în fiecare dintre grupuri. Într-adevăr, cînd 
elevul mimează pierderea cunoștinței la 345 de volţi (al douăzeci şi treilea 

Figura 1.8. Curba de obedienţă 
a subiecţilor, în funcţie de diferitele niveluri 
de proximitate cu victima 


cursor), curba obedienţei devine plană. Datorită acestei analize graduale, 
avem certitudinea că manifestarea sonoră a suferinţei subiectului are impact 
asupra nesupunerii, şi aceasta cu atît mai mult cu cît elevul se află în 
aceeaşi încăpere cu profesorul. 

Tot în registrul proximităţii cu victima este un alt tip de cercetare, 
efectuată de Page şi Moss în 1976, care, în loc să manipuleze proximitatea 
fizică dintre profesor şi elev, a avut în vedere gradul de vizibilitate al 
elevului. Într-adevăr, în experimentul lor, după caz, elevul se afla în aceeaşi 
sală, la un metru în spatele subiectului, sau într-o altă sală. Prin aceasta, ne 
găseam aproape în condiţiile de proximitate şi feedback audio ale lui Milgram. 
De aceea s-a introdus o altă variabilă : eclerajul. Tot după caz, sala în care se 
afla subiectul era perfect luminată sau lăsată într-o penumbră aproape 
totală, unde doar o veioză de mică putere lumina pupitrul la care stătea 
profesorul. Spre deosebire de experimentul precedent, subiectul putea alege 
nivelul şocului, iar sursa autorităţii nu era prezentă. Se anticipa deci o slabă 
obedienţă din partea subiectului. Aşa a şi fost efectiv cazul în condiţia de 
lumină puternică, mai ales cînd elevul era în aceeaşi sală. Totuşi, în condiţia 
de întuneric, intensitatea medie a şocurilor aplicate elevului a fost de două 
ori mai mare. Încă o dată, dacă reducem posibilitatea ca subiectul să 
conştientizeze consecinţele actelor sale, făcînd victima mai puţin vizibilă, îl 
determinăm să se arate mai supus. l 

E Proximitatea socială a victimei 


Experimentele precedente au pus limpede în evidenţă efectul proximităţii 
fizice dintre victimă şi subiect. Ne putem întreba dacă şi o altă formă de 
proximitate, de natură socială de data aceasta, poate influenţa compor- 
tamentul subiectului. Acest tip de proximitate nu a făcut obiectul expe- 
rimentelor lui Milgram. Totuşi, alte cercetări au încercat să afle ce impact 
are această variabilă asupra comportamentului subiectului. În acest scop, 
au fost verificate două aspecte interesante : impactul unei relaţii cu victima 
şi, mai ales, impactul caracteristicilor sociale ale victimei, precum şi relaţia 
socială existentă între ea şi subiect. 


N Intimitatea prealabilă dintre subiect şi victimă 


Manipulînd această variabilă, vedem dacă faptul de a cunoaşte mai mult 
sau mai puţin victima îl face pe subiect să se răzvrătească mai repede. 
Studiul experimental privind relaţia prealabilă dintre victimă şi elev îl 
datorăm lui Larsen, Lancaster, Lesh, Redding, White şi Larsen, din 1976. 
Experimentul lor, inspirat masiv din paradigma lui Milgram, conţinea 
totuşi unele modificări. | 

Într-o primă fază, experimentatorul îl întîmpina doar pe subiect (aici, 
studenţi neremuneraţi au servit drept subiecţi) şi îi explica scopul expe- 
rimentului, aşa cum făcuse şi Milgram (un profesor, un elev, o listă de 
cuvinte ce trebuia memorată, sarcina de a o rememora, un şoc electric 
gradual la fiecare greşeală etc.). Îi preciza că el va fi profesorul. Apoi 
experimentatorul mergea în sala alăturată celeia în care îl întimpinase pe 
subiect şi-i prezenta elevul, desemnat şi el drept student (ca de obicei, 
elevul era un complice al experimentatorului), apoi, pretextînd o problemă 
tehnică, experimentatorul părăsea sala. Subiectul şi elevul se aflau deci 
împreună. După caz, complicele-elev începea sau nu o conversaţie cu 
subiectul. Cînd o făcea, aceasta dura, în funcţie de condiţii, trei, şase ori 
douăsprezece minute. Întrebările pe care le adresa complicele se înlănţuiau 
într-o ordine stabilită dinainte. În condiţiile de trei şi de şase minute, 
complicele se interesa de studiile subiectului, pe cînd în situaţia de con- 
versaţie lungă (12 minute), complicele îi punea întrebări ce luau un aspect 
tot mai intim pe măsură ce trecea timpul (de unde venea, ce voia să facă 
etc.). După ce se-ntorcea experimentatorul (aproape imediat în condiţia de 
lipsă a conversaţiei sau după trei, şase ori douăsprezece minute în celelalte 
cazuri), acesta le explica amănunţit care sînt obiectivul şi metoda experi- 
mentului. În acest punct, autorii s-au conformat strict paradigmei lui 
Milgram. 

Contrar experimentului lui Milgram, şocul maxim pe care-l putea admi- 
nistra subiectul era de 390 de volţi. În măsura în care procentul de obedienţă 

nu reprezenta răspunsul comportamental căutat de experimentatori, tabelul 
de mai jos (tabelul 1.6) nu prezintă decît voltajul mediu la care au ajuns 
subiecţii. 


Tabelul 1.6. Nivelul mediu al şocurilor administrate elevului, 
în condiţiile de intimitate prealabilă (în volţi) 


Aşa cum se vede, contactul prealabil cu viitoarea victimă are efect 
asupra comportamentului manifestat de subiect. Aceasta primeşte, în medie, 
şocuri cu atît mai slabe cu cît a avut în prealabil o conversaţie mai lungă cu 
subiectul. Totuşi, trebuie să observăm că doar ultima condiţie este statistic 
diferită de celelalte. Prin urmare, e greu de ştiut dacă durata sau conţinutul 
conversaţiei (întrebări personale) au exercitat impactul. Oricum ar fi, 
rezultatele arată că un contact prealabil cu victima reduce obedienţa subiectului. 
Bineînţeles, această cercetare mai mult deschide alte întrebări decît propune 
răspunsuri. Ne putem întreba, într-adevăr, dacă subiecţii resping faptul de 
a produce victimei suferinţă mai mult din cauza simpatiei apărute în timpul 
contactului prealabil sau pur şi simplu deoarece consideră că victima cunoaşte 
de-acum anumite lucruri despre ei. 


E Grupul de apartenenţă şi identificarea victimei 


În loc să se focalizeze pe o anumită proximitate pur fizică cu victima, unele 
studii au evaluat ponderea unei variabile aparent simbolice, dar poate mai 
puternică : distanţa socială faţă de victimă. S-au realizat mai multe studii 
de acest tip - am menţionat deja impactul pe care-l poate avea o victimă de 
culoare neagră asupra comportamentului subiecţilor albi - dar cercetarea 
lui Brant (1980) este mai interesantă, deoarece a studiat impactul distanţei 
sociale manipulate atît pe latura economică şi socială, cît şi pe cea a culorii 
pielii pe care o are victima. 

Experimentul lui, care folosea studenţi şi studente din primul an de 
psihologie, relua paradigma lui Milgram cu feedback auditiv, dar nivelul de 
şoc era lăsat la aprecierea profesorului. După caz, complicele care juca 
rolul elevului era de rasă neagră sau albă, dar Brant (1980) a făcut în aşa 
fel încît să existe o corespondenţă de vîrstă, greutate, înălţime etc. În 
jumătatea cazurilor, elevul, îmbrăcat normal, era prezentat ca fiind student 
în anul doi. Prin urmare, o persoană apropiată social de subiect. În celălalt 
caz, cu ajutorul machiajului şi al jocului de roluri, distanţa dintre elev şi 
subiect creştea. Cînd elevul era un negru, el apărea prost îmbrăcat, vorbea 

lent şi cu un accent de „mic negru”, puţin inteligent, iar cînd era alb, 
apărea murdar, îmbrăcat ca un hippie, cu mintea în altă parte etc. Prin 
urmare, subiectul trebuia făcut să creadă că are în faţa lui o persoană cu 
caracteristici sociale inferioare. Restul se derula ca în experimentul lui 
Milgram. Subiectul alegea şocul care trebuia aplicat, ştiind că maximumul, 
aici, era de 350 de volți. 

Rezultatele obţinute cu cele patru grupuri de subiecţi sînt prezentate în 
tabelul 1.7. Întrucît toţi subiecţii au participat la experiment, s-a măsurat 
media voltajului maxim administrat. 


Tabelul 1.7. Nivelul mediu al şocurilor administrate (în volți), 
în funcție de rasă şi de distanţa socială a elevului față de subiect 


Este evident că, în ambele cazuri, elevul de rasă neagră este pedepsit 
mai sever pentru greşelile sale. Acest fapt contrazice rezultatele precedente 
(Larsen, Colen, Von Flue şi Zimmerman, 1974), menţionate de noi mai 
sus. Se pare că faptul de a nu aparţine propriului grup etnic este un factor 
suficient pentru stigmatizarea mai puternică a elevului. Se mai constată că 
distanţa socială apreciabilă îl face pe profesor să fie mai puţin dur. În 
opinia lui Brant, acest rezultat s-ar explica prin empatia mai accentuată faţă 
de victimă, în virtutea condiţiei sale defavorizate : aceasta nu are prea 
multe şanse de reuşită în viaţă, deci ar fi inutil s-o facem să sufere mai 
mult. În schimb, cînd elevul are acelaşi nivel social ca al profesorului, 
acesta se arată hotărît mai dur faţă de el. Potrivit lui Brant, consideraţiile 
sociale nu intervin deloc, ele determinîndu-i pe subiecţi să se comporte aşa 
cum au făcut-o de obicei în experimentul lui Milgram. Să remarcăm totuşi 
că dacă şocurile aplicate victimei de rasă albă sînt sensibil identice cu cele 
administrate de subiecţii lui Milgram (care folosea subiecţi şi elevi de rasă 
albă), în condiţia libertăţii de alegere a şocului nu se mai întîmplă la fel 
cînd victima aparţine rasei negre. Se pare că efectele de diferenţiere etnică 
operează în defavoarea elevilor din grupul exterior. Chiar şi în aceste 
cazuri extreme, factorii de diferenţiere par să acţioneze totdeauna în mod 
negativ. 

Experimentele pe care le-am prezentat au avut ca obiect manipularea 
caracteristicilor victimei sau a distanţei fizice dintre ea şi subiect. Să ne 
amintim că dacă victima este elementul-cheie din triada profesor-elev- 
-experimentator, se pare totuşi că cea mai mare importanţă o are reprezentantul 


SUPUNEREA FAŢĂ DE AUTORITATE... 47 


autorității. Din acest motiv, şi tot în cadrul variabilelor contextuale, Milgram 
a încercat să aprecieze impactul acestui factor manipulînd, ca mai înainte, 
efectul distanţei fizice dintre experimentator şi profesor, dar şi gradul de 
legitimitate al primului. 


2.1.3. Proximitatea autorității 


În măsura în care ştim că injoncţiunile autorităţii par să aibă un impact 
considerabil asupra comportamentului subiecţilor, dacă e să comparăm 
nivelurile de şoc administrate în condiţia libertăţii de alegere a pedepsei cu 
cele observate în condiţia de bază, sîntem îndreptăţiţi să credem că prezenţa 
autorităţii exercită o influenţă determinantă asupra subiectului. Milgram a 
încercat să verifice aspectul relaţiei dintre subiect şi autoritate. Într-o primă 
serie de experimente, în care au fost testaţi 120 de bărbaţi (tot voluntari 
care s-au oferit în urma unui anunţ din presă solicitînd participarea la un 
studiu ştiinţific privind memoria), Milgram a reluat condiţia de bază (mereu 
voinţa de a replica) şi a manipulat alte două condiţii, în care implicarea 
autorităţii era diminuată. Cu toate acestea, citind articolul în care a fost 
prezentat experimentul (Milgram, 1965a), constatăm că autoritatea stătea 
la doar cîţiva paşi de subiectul-profesor. Or, în celelalte experimente, se 
pare că ea se afla la o distanţă de doi pînă la trei metri. Vom vedea că 
această diferenţă este importantă. În a doua condiţie, după ce dădea 
instrucţiunile, experimentatorul părăsea sala şi transmitea prin telefon 
injoncţiunile de a continua. În sfîrşit, în a treia condiţie, instrucţiunile erau 
pur şi simplu date printr-o bandă înregistrată, care se pornea imediat ce 
subiectul intra în laborator. De data aceasta, autoritatea nu mai era prezentă, 
nici fizic şi nici la distanţă. Rezultatele obţinute le prezentăm în tabelul 
1.8. Desigur, aici, criteriul obedienţei a fost cel definit de Milgram : de 
trei ori la rînd 450 de volţi. 


Tabelul 1.8. Procentul obedienţei totale, în funcție de gradul de 
proximitate al experimentatorului 


1. Constatăm că procentul obedienţei este mai ridicat decît cel observat de obicei. Deşi 
acest fapt poate fi legat de variațiile de eşantionaj, diferenţa este statistic semnifi- 
cativă. De aceea, sîntem îndreptăţiţi să credem că procentajul mai ridicat este cu 
siguranţă legat de faptul că această condiţie nu era perfect identică cu condiţiile de 
bază folosite mai înainte, deoarece autoritatea este mult mai apropiată fizic de 
subiect. 

Vedem fără vreo umbră de îndoială ce pondere poate avea prezenţa 
autorităţii asupra comportamentului obedient al subiectului. Nu este aşadar o 
supunere oarbă explicabilă doar prin respectarea unui contract stabilit 
dinainte. Se pare că prezenţa fizică întăreşte puterea, făcîndu-l pe subiect, 
după toate aparențele, să se opună mai greu ordinelor. Cînd autoritatea nu mai 
este prezentă, opoziţia capătă o pondere crescîndă. Milgram a povestit anecdote 
interesante despre comportamentul subiecţilor în absenţa autorităţii. Aceştia 
erau observați printr-o oglindă falsă şi toate şocurile pe care le aplicau erau 
automat înregistrate. S-a observat că unii subiecţi au administrat şocuri mai 
mici decît cele pe care trebuiau normal să le administreze. De altfel, ei nu au 
ezitat să mintă autoritatea în condiţia de contact telefonic, asigurînd-o că au 
aplicat corect şocul la intensitatea cerută. 

Constatăm că prezenţa fizică a autorităţii are un impact considerabil 
asupra comportamentului subiectului. Se pare că tocmai această prezenţă şi 
numai ea îl determină pe subiect s-o sfideze. Milgram (1974) relatează un 
alt experiment, unde s-a pornit de la instrucţiunile prin telefon, pentru ca 
apoi experimentatorul să se întoarcă în sală. Rezultatele vor arăta un procent 
de obedienţă totală conform cu cel din condiţia de bază. Chiar dacă 
subiectul a sfidat autoritatea, de exemplu neadministrînd şocul la inten- 
sitatea cerută, întoarcerea experimentatorului îl determină să adopte, din 
nou, un comportament de supunere totală. Se pare că e mai greu să sfidezi 
autoritatea cînd ea este fizic prezentă la cîțiva paşi sau metri de tine. 

Efectul simplei prezenţe fizice a autorităţii este întărit chiar de rezultatele 
observate de Mantell (1971). Într-adevăr, în experimentul său, cercetătorul a 
obţinut un procent mai ridicat de obedienţă în condiţia de control (pro- 
fesorul era liber să aleagă nu şocul, ci aplicarea lui), atunci cînd autoritatea 
nu înceta să repete, la fiecare ezitare a profesorului, că el era cel care hotăra, 
dar că, făcînd asta, trebuia să urce treptat nivelul şocului în raport cu 
precedentul. Chiar dacă procentul obedienţei a fost aici mult mai mic decît în 
condiţia în care experimentatorul îi cerea profesorului să continue (7% în 
condiţia de control, la 450 de volti, faţă de 85% în condiţia experimentală), 
s-a observat totuşi o creştere a nivelului mediu de pedeapsă (50% la 250 de 
volţi, faţă de 5% în situaţia de control obişnuită). Dacă ne bazăm pe expe- 
rimentele anterioare, nu e deci de mirare că această „semi-presiune” exercitată 
de autoritate a produs un „semi-efect”. 


2.1.4. Legitimitatea autorității 


Pe lîngă prezenţa fizică, nu trebuie uitat cadrul instituţional în care s-a 
derulat experimentul lui Milgram, precum şi legitimitatea acordată celor 
care lucrau la ea. Într-adevăr, experimentatorul, sursa autorităţii, repre- 
zintă aici conducătorul unui proiect ştiinţific, un expert legitimat, în plus, 
de apartenenţa sa la o universitate celebră din Statele Unite şi recunoscută 

în lume : Universitatea Yale. Dar atunci cînd legitimitatea este erodată prin 
faptul de a-i retrage experimentatorului prestigiul instituţional sau orice 
competenţă, obţinem oare aceleaşi rezultate ? Această întrebare a pus pe 
gînduri mulţi cercetători, dintre care, normal, pe Stanley Milgram însuşi. 
În 1965, acesta a avut ideea de a muta locul experimentării, dar păstrînd 
integral procedura (Milgram, 1965a). Studiul a fost realizat pe 40 de 
bărbaţi selecționați la fel ca în toate celelalte experimente. Procedura 
generală a acestui experiment era identică cu condiţia de feedback auditiv. 
Totuşi, în loc de a se derula într-una din clădirile universităţii din Yale, ea a 
avut loc într-un imobil din suburbia industrială a unui oraş mijlociu din 
Statele Unite (Bridgeport). În anunţul din presă care solicita voluntari se 
spunea că experimentul era condus de o organizaţie necunoscută, numită 
„Cercetătorii asociaţi din Bridgeport”. Experimentul avea loc în birourile 
unui imobil comercial situat într-o zonă industrială. Cînd subiectul sosea, el 
era întîmpinat în acelaşi mod şi de către aceiaşi protagonişti ca în experimentele 
precedente. Dacă întrebau, subiecţilor li se spunea că organizaţia care făcea 
studiul era una privată, aparţinînd unui grup de firme specializate în sondaje. 

Rezultatele experimentului vor arăta un coeficient de obedienţă totală de 
47,5%. Desigur, aşa cum vedem, procentul este uşor inferior celui observat 
de obicei în laboratoarele universităţii din Yale, însă el rămîne unul foarte 
ridicat. E posibil deci ca legitimitatea autorităţii să fie dobîndită prin exer- 
citarea activităţii ştiinţifice şi nu prin instituţia unde lucrează. Să notăm că 
Milgram (1974), după convorbirea post-experimentală, a relatat că subiecţii 
aveau mai mari îndoieli asupra cercetătorilor decît atunci cînd experimentul 
avea loc la universitatea din Yale. De aceea, am încercat să comparăm 
curbele de învăţare în cele două locuri. Le prezentăm în figura 1.9. 

Figura 1.9. Curbele de obediență în funcţie de locul experimentării 

Aşa cum se poate vedea, există cîteva mici diferenţe între cele două 
condiţii. Cînd experimentul s-a derulat la Bridgeport, două persoane au 
refuzat să participe. În plus, se observă că nesupunerea este mai liniară, pe 
cînd, la universitatea din Yale, ea e monotonă. Cu toate acestea, după al 
douăzeci şi treilea cursor (345 de volţi), cînd elevul nu mai mişcă, se 
constată în ambele situaţii aceeaşi stagnare. Adăugîndu-se coeficientul final 
de obedienţă în cele două situaţii, ni se confirmă aici impactul slab pe 
care-l are locul experimentării. Se pare deci că legitimitatea autorităţii, în 
experimentul acesta, nu e dată de locul exercitării ei. 

Un alt mod de a testa legitimitatea autorităţii este cel folosit de Mantell 
(1971). În loc să se bazeze pe prestigiul instituţiei ştiinţifice, el a avut ideea 
de a-l face pe subiect să vină în timp ce un complice-profesor era deja în 
mijlocul acţiunii. Experimentatorul pretexta că a întîrziat undeva şi-i cerea 
subiectului să rămînă în sală şi să aştepte. Se relua procedura cu com- 
plicele-profesor şi, atunci cînd el se opunea autorităţii şi o întreba ce 
motive ar avea să continue, afla că experimentatorul era de fapt un student 
care nu aparţinea instituţiei ştiinţifice gazdă, realizînd un experiment care 
nu era supervizat. Se va observa de fapt că, atunci cînd subiectul se afla 
cîteva minute mai tîrziu în poziţia profesorului, coeficientul final al obe- 
dienţei scădea. Totuşi, ca şi în experimentul precedent, 52 % dintre subiecţi 
vor merge pînă la capăt. În plus, trebuie ştiut că acel complice-profesor 
care îi preceda subiectului primise consemnul de a nu se supune. Or, acest 
factor are deja, în sine, un impact asupra comportamentului de nesupunere 
al subiectului. De aceea, un procent atît de ridicat de obedienţă arată clar 
cît de greu este să zdruncini legitimitatea acordată. Lucru cu atît mai 
adevărat cu cît un experiment realizat de Bock şi Warren (1972) a studiat 
obedienţa subiecţilor faţă de un experimentator care era fie student, fie 
preot. Nu s-a observat nici o diferenţă, nivelul şocului rămînînd ridicat în 
ambele cazuri. 

Desigur, cele trei experimente nu se pot compara între ele. La Milgram, 
este menţinută legitimitatea ştiinţifică, nu şi legitimitatea instituţională, pe 
cînd în experimentul lui Mantell legitimitatea instituţională este păstrată, 
dar autoritatea îşi pierde puţin creditul. Se pare că pentru a verifica efectul 
legitimităţii, ar trebui să putem face un experiment care să combine un loc 
mai puţin prestigios şi o autoritate mai puţin legitimă. 


2.1.5. Autoritatea contradictorie 


Coerenţa comportamentului autorităţii poate fi un aspect ce contribuie la 
încrederea ce i se acordă şi care, de aceea, favorizează obedienţa su- 
biectului. Dar ce se întîmplă atunci cînd autoritatea pune la îndoială 
necesitatea de a continua ? 

Această întrebare l-a determinat pe Milgram să realizeze un experiment. El 
a reluat paradigma sa (Milgram, 1974), în care nu una, ci două surse de 
autoritate (doi experimentatori îmbrăcați fiecare într-un halat) erau prezente 
în sala de învățare, împreună cu subiectul. Era prevăzut ca la un moment 
dat (la 150 de volți mai exact), cele două autorităţi să se contrazică. Una 
spunea că trebuie să se oprească, din cauza riscurilor pe care le-ar pre- 
supune continuarea, pe cînd cealaltă se încăpăţina să spună că era indis- 
pensabil ca experimentul să continue. Rezultatele obținute, pe care le 
prezentăm în figura 1.10, şi odată cu ele curba obedienței din condiția în 
care subiectul este supus unei singure autorități, vorbesc de la sine în 
privinţa efectelor provocate de contrazicere. 

Figura 1.10. Curbele obedienţei în cazul paradigmei de bază 
cu feedback audio şi în cel în care două autorități se contrazic 
în ceea ce priveşte continuarea experimentului 


Săgeata marchează momentul în care apare contradicţia dintre cele două 
autorităţi. Rezultatul este elocvent: aproape toţi subiecţii încetează imediat 
experimentul. Doar un singur subiect merge la nivelul următor. La sfîrșit, s-a 
obţinut 0% obedienţă. Este limpede că subiecţii au luat din aparenta 
contradicţie dintre cei doi experimentatori resursele necesare pentru a sfida 
una dintre autorităţi şi pentru a nu mai respecta contractul iniţial. 


m Contextul: factor puternic de influenţă 


Toate studiile pe care le-am prezentat pînă acum arată clar cît de mult pot 
influenţa comportamentul subiecţilor variațiile contextuale introduse în 

dispozitivul experimental. Am văzut că procentul de supunere poate varia 
de la 90% la 0%, în condiţiile în care, de obicei, subiecţii au aceleaşi 
caracteristici, iar sarcina atribuită şi instrumentele pentru a o realiza sînt 
aceleaşi. Se dovedeşte că acest context manipulat constituie o informaţie 
captată, integrată şi analizată de către subiect, care, după caz, îl determină să 
se supună în proporţie mai mare ori să sfideze autoritatea. Avem, încă o dată, 
dovada manifestă că subiectul nu este aruncat încă de la începutul expe- 
rimentului într-o stare secundă, care-l împiedică să fie sensibil la suferinţa 
victimei. El nu este nici monstrul care caută să-şi descătuşeze perversitatea 
provocînd suferinţă unei persoane care nu i-a făcut nimic. Dimpotrivă, el pare 
să pindească orice prilej de a ieşi din situaţia conflictuală în care se găseşte. 
Acest fapt demonstrează limpede că tocmai inserţia subiectului într-un context 
dat îl predispune să se supună ordinelor. 


2.2. Factorii dispoziţionali şi supunerea 


Deşi studiile precedente au evidenţiat faptul că ipoteza potrivit căreia 
subiectul e dornic să-şi exercite cruzimea făcînd o persoană să sufere nu 
rezistă mult timp investigaţiei ştiinţifice (în acest caz ne întrebăm de ce, în 
condiţia de libertate a alegerii, subiecţii nu merg direct la 450 de volţi), nu 
putem exclude faptul că pot exista şi alţi factori de diferenţiere a perso- 
nalităţii. De aceea, în mod cu totul firesc, această ipoteză explicativă a fost 
investigată, chiar dacă, în cele din urmă, cei care au efectuat experimentele 
cu greu puteau explica efectele situaţiei prezentate mai sus în termeni de 
diferenţă de personalitate. La fel stau lucrurile şi în cazul studiilor privind 
convingerile subiecţilor sau gradul în care nu conştientizează mizele sarcinii. 
A fost studiat fiecare dintre aspectele menţionate, fapt ce ne permite astăzi să 
oferim informaţii despre importanţa acestor factori care, oricît de diferiţi, au 
în comun acelaşi obiect de studiu : individul care începe să apese butoanele. 
După cum se vede, sîntem departe de preocupările situaţionale atît de dragi 
lui Milgram. 


2.2.1. Personalitatea şi Supunerea : oamenii se împart, 
prin însăşi natura lor, în refractari şi supuşi ? 


În ciuda variantelor situaţionale, se găsesc totdeauna subiecţi care se supun 
sau care nu se supun, cînd se aştepta de la ei efectul invers. Putem crede 
aşadar că există efecte legate de personalitatea subiectului. După ştiinţa 
noastră, tot Milgram este cel care, după cum se vede bine, deloc reticent 
faţă de o astfel de ipoteză, a iniţiat acest tip de studii. În 1966, Elms şi 
Milgram le-au aplicat subiecţilor, înainte ca aceştia să înceapă experimentele 

în condiţia de bază, nişte teste de personalitate, purtînd cu ei şi convorbiri 
de natură practic clinică. Mai tîrziu, după cum subiecţii au fost sau nu 
obedienţi, scorurile lor au fost comparate. 

Li se aplica mai întîi testul MMPI (test de personalitate ce măsoară 
anumite trăsături ale personalității precum anxietatea, dar şi dimensiuni din 
nosologia psihiatrică) şi California F Scale (alt test de personalitate, bazat 
pe inventarierea trăsăturilor : anxios, intolerant etc.). Erau adresate şi cîteva 
întrebări complementare (descrierea personalităţii tatălui lor, a mamei şi a lor 
proprie, cum îşi pedepseau copii, ce pedepse primiseră în copilărie etc.). În a 
doua fază se efectua o evaluare sub formă de trăsături ale diferitelor 
concepte. Subiecţii trebuiau să evalueze diverse concepte ce le erau pre- 
zentate (Universitatea din Yale, Dreptate, Lider, Adolf Eichman etc.) cu 
ajutorul unor scale de adjective bipolare (dur-suplu, bun-rău etc.). Li se 
citeau apoi situaţii ipotetice legate de supunere şi nesupunere faţă de 
autoritate, de pedepsire şi iertare a semenului etc. şi li se cerea să-şi spună 
părerea referitoare la fiecare situaţie. 

Se vede că Elms şi Milgram nu s-au zgîrcit în privinţa mijloacelor de 
investigare a personalităţii. Mai mult, în analiza lor ei au ţinut cont 
sistematic de nivelul de educaţie al persoanelor. Cu toate acestea, se vor 
constata puţine diferenţe, şi acelea nu întotdeauna foarte consistente. Astfel, 
subiecţii obedienţi se considerau mai puţini apropiaţi de tatăl lor decît cei 
neobedienţi. De asemenea, aceştia din urmă au menţionat mai des decît 
subiecţii obedienţi că au avut parte de privaţiuni emoţionale şi fizice, 
precum şi de pedepse corporale. Deşi subiecţii nesupuşi au avut aparent mai 
multe dificultăţi relaţionale cu principala figură de autoritate - aici, tatăl, 
acest fapt nu le afectează evaluarea. Într-adevăr, se va observa că subiecţii 
obedienţi folosesc mai mult trăsături negative şi mai puţin pozitive decît 
subiecţii nesupuşi pentru a descrie spontan personalitatea tatălui sau a 
mamei lor. Totodată, se va constata o diferenţă şi cu California F Test: 
Elms şi Milgram vor observa că neobedienţii se caracterizează printr-o 
aplecare spre dominație mai accentuată, dar că în acelaşi timp se percep ca 
avînd un nivel mai ridicat de responsabilitate socială. Totuşi, în privinţa 
celorlalte dimensiuni ce pot avea legătură cu comportamentul de supunere 
sau de nesupunere (agresivitate, frustrare, inhibiţie etc.), nu se constată 
nici o diferenţă. Prin urmare este dificil să tragem nişte concluzii pe baza 
acestor diferenţe, mai ales cînd ele nu sînt confirmate de diferenţe obţinute 
în urma unor teste de personalitate ca MMPI (cu ajutorul lui nu s-a observat 
nici o diferenţă între subiecţii obedienţi şi cei neobedienţi). De altfel, Elms 
şi Milgram îşi vor încheia articolul spunînd că o personalitate bine de- 
terminată nu este asociată unuia sau altuia dintre comportamente, chiar 
dacă există cîteva mici dimensiuni care, ici şi colo, generează distincţii 
între persoane. 

În ciuda acestor rezultate puţin încurajatoare, alte cercetări au încercat 
să afle care este ponderea factorilor dispoziţionali sau personologici în 
cadrul supunerii faţă de autoritate. Miranda, Caballero, Gomez şi 
Zamorano (1981), într-un experiment efectuat în Spania, au folosit o 
scală de introversiune-extraversiune şi n-au găsit nici un efect. Totodată, 
cercetătorii au constatat că nu există o corelaţie între această dimensiune 
şi autoritate. De fapt, autoritarismul (atitudinea de obedienţă favorabilă 
faţă de o autoritate morală) ar constitui o unitate de măsură adecvată. 
S-au realizat astfel cîteva cercetări cu acestă scală. Altemeyer (1988) va 
găsi prin intermediul ei o corelaţie cu pedeapsa. Totuşi, la el, era vorba 
de autoadministrarea şocurilor (subiectul îşi aplica şocuri electrice atunci 
cînd greşea), în cadrul unei sarcini de memorizare verbală. Nu ne aflăm 
deci în situaţia experimentului lui Milgram. Nivelul judecății morale pare 
să aibă şi el un efect, deoarece s-au obţinut scoruri mai ridicate la 
subiecţii nesupuşi (Kohlberg, 1969). Burley şi McGuiness (1977) au 
observat şi ei că indivizii care au un grad ridicat de inteligenţă socială 
(aptitudinea de a înţelege celelalte persoane) se supuneau mai puţin 
experimentatorului. Nivelul încrederii acordate sursei de autoritate ar 
reprezenta şi el un factor ce influenţează supunerea. Putem aşadar crede 
că, pe cît are subiectul încredere în autoritate (şocuri dureroase, dar nu 
mortale), pe atît el se supune. Holland (1967) nu a găsit totuşi vreo 
corelaţie între încredere şi obedienţă. 

După cum se vede, avem anumite rezultate, dar nu toate dimensiunile 
sînt dimensiuni ale personalităţii (de exemplu, inteligenţa socială). Nu 
întotdeauna există similitudini între cercetări, şi mai ales între dimensiunile 
măsurate, pe de o parte, şi comportamentul subiecţilor, pe de altă parte. În 
plus, am omis aici numeroasele cercetări în care nu s-a observat nici un 
efect (cf. Blass, 1991). Cele cîteva rezultate constatate par mai curînd 
anecdotice şi nu putem conchide că există o structură a personalităţii legată 
de obedienţă şi o alta legată de neobedienţă. 


2.2.2. Rolul credințelor în procesul de supunere 


Un alt factor care a fost evaluat ca posibilă cauză a diferenţierii dintre 
obedienţi şi neobedienţi îl reprezintă credinţele subiecţilor şi efectul acestora 
asupra comportamentului lor. Miller (1975) a observat că subiecţii externi, 
în sensul lui Rotter (1966) (persoane care explică ceea ce li se întîmplă prin 
cauze externe: „am reuşit la examen fiindcă anul ăsta a fost un subiect 
uşor”, „am picat pentru că membrii juriului erau bătrîni”) se supun mai 
mult ordinelor venite de la o autoritate cu statut superior decît de la una cu 
statut inferior. Ei ar fi deci potenţial mai sensibili faţă de legitimitatea 

deus 


subiecţii interni (persoane care explică ceea ce li se întîmplă prin cauze 
interne : „am reuşit la examen fiindcă de un an încoace m-am chinuit cîte 
10 ore pe săptămînă pentru asta”, „am picat pentru că am «frecat menta» 
tot anul”). Holland (1967), spre deosebire de Miller (1975), observase că 
internii păreau mai puţin obedienţi în această condiţie. Potrivit lui Strickland 
(1977), am avea prin urmare dovada că persoanele interne se răzvrătesc mai 
des împotriva ordinelor venite de la experimentator. Deşi interesantă, 
această ipoteză n-a fost demonstrată în mod experimental. Schurz (1985), 
care i-a determinat pe subiecţi să administreze victimelor „ultrasunete” con- 
siderate tot mai dureroase, a constatat un coeficient de obedienţă totală de 
80%, dar nu s-a putut stabili nici o legătură între obedienţă şi caracterul 
intern/extern, nici cu alte scale de credinţe sau de personalitate. A observat 
pur şi simplu că subiecţii nesupuşi acceptau mai repede responsabilitatea 
personală a actelor lor decît subiecţii obedienţi. 

S-au efectuat diverse cercetări şi în ceea ce priveşte credinţa religioasă, 
ideea fiind că persoanele credincioase sînt mai susceptibile să se supună, din 
cauza actului de obedienţă faţă de o autoritate spirituală, asociat îndeobşte 
credinţei religioase. Experimentul lui Bock şi Warren (1972) va verifica 
această ipoteză, arătînd că obedienţa tinde să crească pe măsură ce gradul 
de orientare religioasă al subiectului creşte. Astfel, subiecţii credincioşi şi 
practicanți sînt mai obedienţi decît subiecţii necredincioşi. Totuşi, în expe- 
rimentul lor, nivelurile de şoc nu vor fi foarte ridicate, întrucît subiectul era 
liber să aleagă pedeapsa ce trebuia aplicată. Faptul că viaţa se află sub 
controlul unei entităţi divine îl influenţează probabil pe subiect şi-l face mai 
obedient, dar acest lucru rămîne să fie demonstrat. 

După cum se vede, în ansamblu, nu există o legătură veritabilă între 
credinţă şi obedienţă. Desigur, trebuie să fim prudenţi din cauza numărului 
mic de cercetări care s-au ocupat de ea. Cu toate acestea, pentru moment, 
sîntem obligaţi să admitem că nu există, ca şi în cazul personalităţii, dovezi 
experimentale care să valideze ipoteza conform căreia supunerea faţă de 
autoritate ar rezulta din credinţele religioase ale subiecţilor. 


2.2.3. Ipoteza că subiectul nu e conştient de actele sale 


Pentru a explica un procent atît de ridicat de supunere obţinut în cadrul 
paradigmei lui Milgram, a fost avansată şi ipoteza că subiectul nu era 
conştient de ceea ce făcea. Ea nu rezistă mult timp dacă analizăm com- 
portamentul subiecţilor, care, pentru a produce comportamentul aşteptat 
din partea experimentatorului, au trecut uneori, majoritatea, prin cele mai 
acute suferinţe morale. Şi aici, cu greu pot fi explicate efectele anumitor 

variabile situaţionale dacă, aşa cum se pretinde, subiectul nu e deloc 
conştient de actele sale. Inconştienţa, în oricare dintre condiţii, ar trebui 
să-l facă pe subiect să arate acelaşi nivel de supunere. 


m Obedienţa cu riscul propriei siguranțe : un subiect orb şi... surd 


Pentru a verifica pertinenţa unei astfel de ipoteze, patru cercetători au avut 
ideea de a-i face pe subiecţi şi mai conştienţi de situaţia lor. Experimentul 
realizat în 1976 de Martin, Lobb, Chapman şi Spillane constituie o inovaţie 
majoră a paradigmei mi Milgram, deoarece riscurile implicate de attal 
cerut de autoritate nu periclita sănătatea fizică a semenului, ci pe cea a 
subiectului. De fapt, procedîndu-se astfel, subiectul era determinat să 
conştientizeze în cel mai înalt grad mizele pe care le presupuneau aşteptările 
experimentatorului. Totuşi, trebuia să se inventeze ceva credibil, care să fie 
o alternativă la aplicarea şocurilor electrice. Martin şi colaboratorii săi au 
schiţat un dispozitiv experimental în care subiectul era făcut să creadă că, 

supunîndu-se injoncţiunilor date de autoritate, îşi risca propria sănătate. În 
experimentul lor, unde s-au folosit ca subiecţi 42 de adolescenţi dintr-un 
liceu australian, consola cu ajutorul căreia se administrau de obicei şocurile 
electrice a fost înlocuită cu un emiţător „de sunete de înaltă frecvenţă”, 
prezentat sub forma unui aparat de înregistrare prevăzut cu numeroase 
racorduri şi cu nişte căşti audio. Pe panoul aparatului erau indicate nive- 
lurile de risc asociate cu emisia sunetelor de diferite frecvenţe (0: nici un 
pericol... 3: pericol de gradul 1 - posibil risc de pierdere a auzului în 
proporţie de 5%... 8: nivel de pericol extrem - pierdere a auzului în 
proporţie de 50%... 10...). Sursa de autoritate era întruchipată de un 
bărbat care se recomanda drept specialist în sunete. El îi explica subiectului 
că va trebui să asculte sunete de înaltă frecvenţă ce mergeau de la praguri 
fără pericol pînă la praguri critice, unde se ştia că doar o persoană din 
douăzeci va rezista, din cauza capacităţilor ei auditive speciale. Experi- 
mentatorul pretexta că obiectivul experimentului era descoperirea anumitor 
aptitudini de a asculta sunete de înaltă frecvenţă dincolo de capacităţile 
umane obişnuite. Adăuga că, în interesul cercetării, era de dorit ca subiectul 
să poată merge pînă la cele mai înalte frecvenţe. Experimentatorul insista 
pe caracterul voluntar al participării, după care îi cerea subiectului să 
completeze un prechestionar prin Care se măsura anxietatea şi încrederea 
lui în experimentator, în timp ce el se ocupa de material. După aceea, îi 
reamintea subiectului care sînt riscurile experimentului şi îi cerea să citească 
atent grila riscurilor. Apoi se puneau căştile pe urechile subiectului şi 
acesta începea experimentul. Se înregistra nivelul sunetelor de înaltă frecvenţă 
pe care şi le aplica subiectul, apoi i se cerea să se oprească. Subiectul era 

întrebat care au fost motivele ce l-au determinat să aleagă una sau alta 
dintre frecvenţe. 

Din cei 42 de subiecţi ai experimentului, 39 (92,8%) au acceptat să-şi 
continue participarea. Cum alegerea frecvenţei era lăsată la aprecierea 
subiectului, s-a calculat proporţia subiecţilor la fiecare nivel de risc; 
rezultatele sînt prezentate în tabelul 1.9. 


a 


| =o] 
e 
| Ni posibită pierdere a auzului de 5% | o0 | 
| N2E posibilă pierdere a auzului de 8% | 00 | 
[N3 pericol gradul 1 = posibilă pierdere a auzului de 10% | 26 | 
| Na: pericol gradul 2 - posibilă pierdere a auzului de 12% | 0,0 | 
| 5: pericol gradul 3 posibilă pierdere a auzului de 15% | 26 | 


Tabelul 1.9. Procentul subiecţilor care au ales unul 
dintre cele 1] niveluri menţionate în grilă (%) 


În acest experiment, 54% dintre subiecţi (21 de persoane din 39) optează 
pentru cel mai ridicat nivel de emisie (aţi înţeles, desigur, că de fapt nu era 
emis nici un sunet), ştiind că, după spusele experimentatorului, acesta 
prezenta cel mai mare interes ştiinţific pentru el. Totuşi, el nu are decît o 
menţiune laconică, nişte puncte puncte deschise oricărei interpretări. În plus, 
din cauza gradării progresive a nivelurilor de risc, putem crede că acest 
nivel a fost corect perceput drept cel mai riscant. Cu toate acestea, îl alege 
mai mult de jumătate dintre subiecţi. Să notăm că, în plus, ceilalţi subiecţi 
au ales niveluri de risc ridicate, deoarece, însumînd frecvențele, 92% dintre 
subiecţi au optat pentru nivelul 6 şi pentru cele superioare. Într-un fel, 
aceste rezultate le confirmă pe cele ale lui Mantell (1971). Cercetătorul 
obținuse, într-adevăr, un coeficient mai ridicat de obedienţă în condiţia de 
control (profesorul avea libertatea să aleagă nu şocul, ci aplicarea lui), în timp 
ce autoritatea nu înceta să repete, la fiecare ezitare a profesorului, că el era cel 
care hotăra, dar că, făcînd asta, trebuia să urce treptat nivelul şocului în 
raport cu precedentul. S-a observat că subiecţii au avut tendinţa să meargă 
mai departe decît atunci cînd erau lăsaţi absolut liberi să aleagă pedeapsa. Am 
menţionat atunci că o semipresiune provoacă o semiobedienţă totală. E 

posibil deci ca, în experimentul lui Martin eż al. (1976), preferința sugerată 
de experimentator să fi exercitat probabil aceeaşi presiune, explicînd poate 
de ce un procent atît de ridicat de persoane a mers pînă la ultimul nivel, cel 
mai nesigur dintre toate. 

Analiza convorbirii ce urma fazei experimentale a arătat că 90% dintre 
subiecţi avusese încredere în ceea ce spuneau experimentatorii. Explicînd 
motivele ce i-au determinat să-şi autoadministreze nişte frecvenţe considerate 
periculoase, subiecţii au spus că au făcut-o, în 43% din cazuri, pentru că 
aveau încredere în caracterul oficial al autorităţii experimentatorului, 17% 
din cauza importanţei experimentelor, 17% pentru caracterul rezonabil al 
cererii şi, în sfîrşit, 14% pentru că au avut încredere în experimentator ca 
fiinţă umană. Prin urmare, încrederea în experimentator este cel mai des 
invocată pentru a-şi motiva comportamentul şi alegerea celui mai ridicat 
nivel. Încrederea oarbă în autoritate pare de altfel să explice cu uşurinţă 
comportamentul subiecţilor, deoarece cîteva analize complementare vor arăta 
că, pe cît mai mare este această încredere, pe atît subiectul tinde să folosească 
un nivel de frecvenţă ridicat. 

Se observă aşadar că în acest experiment subiecţii se supun masiv şi că, 
aşa cum se întîmplă şi-n studiile asupra paradigmei lui Milgram, majoritatea 
lor ating ultimul nivel, deşi consecinţele obedienţei le-ar putea afecta chiar 
integritatea fizică. Dacă privim procentul de întrerupere a supunerii con- 
comitent cu rezultatele lui Milgram (figura 1.11), observăm totuşi mici di- 
ferente ale traseului. 


n... Martin et al 
—— Milgram 


100 


Procentele cumulate 
de insubordonare 
[9] 

D 


1 2 3 4 5 6 7 8 9 0 j 
Nivelul de intensitate al stimulului 
Figura 1.11. Procentele cumulate de nesupunere în experimentul 


lui Milgram, în condiția de feedback audio, 
şi în experimentul lui Martin et al. (1976) 

Aşa cum se poate vedea, în experimentul lui Martin et al., creşterea 
este extrem de monotonă în primele şase niveluri. Nivelul şapte marchează 
începutul diferenţierii dintre subiecţi, iar creşterea frecvenţelor urmează o 
tendinţă liniară. Menţiunea „Pericol foarte ridicat” şi-a făcut aparent 
efectul. La Milgram, tendinţa este aceeaşi la început, observăm o progresie 
monotonă a procentului de nesupunere, apoi, de la 165 de volti, acesta face 
un salt puternic (165 de volţi este momentul în care elevul îl informează pe 
subiect că a avut în trecut probleme cu inima). Dincolo de acest punct, 
creşterea nesupunerii redevine monotonă. Este limpede că unii subiecţi sînt 
sensibili la informaţia primită şi nu se supun pur şi simplu sugestiilor 
(experimentul lui Martin et al.) sau injoncţiunilor date de autoritate (experi- 
mentul lui Milgram). 

Se observă aşadar că, deşi a fost făcut să conştientizeze mai bine 
consecinţele actelor sale, subiectul rămîne la un nivel ridicat de supunere faţă 
de autoritate. Atît rezultatele experimentului, cărora li se adaugă analiza 
comportamentului subiecţilor în cadrul paradigmei lui Milgram, precum şi 
a diferitelor variante contextuale, cît şi analiza percepţiei pe care o au 
asupra situaţiei, după convorbirile ulterioare experimentului, par să con- 
firme faptul că ipoteza inconştienţei este totuşi prea puţin euristică pentru 
a putea explica rezultatele obţinute. 

Am prezentat în această parte studii ce s-au străduit să evidenţieze 
ponderea pe care o au factorii inerenţi persoanei şi structurii sale psiho- 
logice şi personologice asupra comportamentului de supunere. Chiar dacă 
s-au observat unele rezultate interesante, nu putem spune că impactul acestor 
factori este atît de evident pe cît este atunci cînd introducem variaţii 
situaţionale. Bineînţeles, nu contestăm că anumite tipuri de personalitate 
sau anumite credinţe predispun la supunere, dar se pare că, în genere, 
gradul de variabilitate al credințelor şi al personalităţilor este atît de mare, 
încît putem vedea multe persoane cu caracteristici foarte distinctive supu- 
nîndu-se unei autorităţi, chiar şi atunci cînd trebuie să comită un act 
inacceptabil moral. În plus, în ciuda anumitor rezultate, să nu uităm că 
majoritatea cercetărilor prezentate aici au o natură corelaţională. Rămîne 
să se demonstreze experimental dacă anumite credinţe, anumite tipuri de 
personalitate duc la diferențieri importante. Pentru aceasta, ar trebui să 
distingem clar aceste diverse tipuri de personalitate, să le punem să realizeze 
sarcina, pentru ca apoi să le comparăm între ele. În plus, cu toate di- 
ferenţele, nu trebuie să uităm un lucru foarte clar evidenţiat prin analiza 
curbei de obedienţă a subiecţilor în situaţia de bază: pînă la 300 de volti, 
aproape toţi subiecţii sînt obedienţi. Aşa cum a subliniat Zimbardo (1974), 
supunerea se găseşte pretutindeni, chiar şi la subiecţii neobedienţi ai lui 
Milgram. Ei n-au protestat, n-au vrut să reclame, să intervină etc., au 
rămas pe scaunele lor aşteptînd cuminţi ca autoritatea să-i lase să plece. 

Potrivit lui Zimbardo, nu trebuie deci să ne interesăm de determinanţii 
personali ai supunerii, ci mai curînd să analizăm factorii ce ne permit să 
evităm ca ea să se manifeste atît de uşor. 


2.3. Supunerea înţeleasă prin intermediul nesupunerii 


Oare faptul de a vedea ce anume i-a determinat pe subiecţi să nu se supună 
nu ar fi cea mai bună modalitate de a înţelege de ce s-au supus? Dacă, aşa 
cum am văzut, au fost evidenţiate cîteva date legate de personalitatea 
subiectului, alţi cercetători au încercat o altă abordare, studiind tocmai 
comportamentul subiecţilor pe tot parcursul procedurii. Este o abordare 
mai recentă, care confirmă interesul pe care numeroşi cercetători din 
psihologia socială îl arată încă supunerii faţă de autoritate; ea a fost 
aplicată de Modigliani şi Rochat în 1995. Cei doi cercetători au arătat că, 
prin paradigma lui Milgram, s-a explicat în general comportamentul su- 
biecţilor în termeni de factori situaţionali şi personali. Ştim, de asemenea, 
că interacţiunea dintre cele două niveluri de analiză a fost şi ea studiată, 
mai modest, e drept (Blass, 1991). Totuşi, potrivit celor doi, paradigma, şi 
mai ales ceea ce are loc în cadrul ei din punct de vedere dinamic, ar trebui 
studiată ţinînd cont de faptul că, de-a lungul experimentului, subiectul este 
inserat într-un proces de interacţiune cu autoritatea, victima şi alte persoane, 
iar acest fapt poate facilita obedienţa sau neobedienţa. Analiza fragmentelor 
filmate din experimentul lui Milgram arată imediat că interacţiunile su- 
biectului cu experimentatorul diferă în funcţie de persoană şi duc la situaţii 
sociale distinctive, chiar dacă, pentru Milgram, condiţiile experimentului 
par a fi aceleaşi: aceste diferenţe de interacţiune provin atît de la subiect, 
cît şi de la experimentator, urmînd un proces dinamic. Într-adevăr, ne dăm 
bine seama că experimentatorul nu poate să se comporte totdeauna în 
acelaşi fel cu subiecţii şi că încearcă să-şi adapteze afirmaţiile şi com- 
portamentul în funcţie de persoană, chiar dacă ştie că trebuie să fie cît mai 
neutru posibil, urmînd aceeaşi linie comportamentală. De aceea, în opinia 
lui Modigliani şi Rochat, am putea lua în considerare dinamica situaţiei şi 
personalitatea subiectului. Potrivit cercetătorilor, era bine să se pornească 
de la secvențele filmate ale lui Milgram (1965a), unde puteau fi văzute 
înregistrări ale procesului cu numeroşi subiecţi. Odată începută interacţi- 
unea iniţială dintre subiect şi experimentator, are loc un schimb reciproc 
între protagonişti (subiect şi experimentator), care se combină cu logica 
sarcinii. Din acest moment, proprietăţile ce caracterizează schimbul pot fi 
independente de trăsăturile persoanelor. Într-adevăr, la subiect, creşterea 
tensiunii şi a stresului aferent au obligatoriu impact asupra interacțiunii cu 
experimentatorul. Aceasta se descompune în faze, fiecare reflectîind o 

schimbare de strategie, realizată pentru a atinge obiectivul experimentului. 
La început, există o adevărată cooperare între experimentator şi subiect, 
apoi, cînd victima arată că suferă, apare o fază de tensiune, cînd situaţia de 
colaborare devine inconfortabilă. Subiectul vrea să ştie atunci dacă se află 
pe aceeaşi undă cu experimentatorul în ceea ce priveşte aşteptările acestuia. 
De altfel, el este obligat să enunţe injoncţiunile prevăzute. Dacă subiectul 
acceptă acest tip de răspuns, se reînnoadă faza de cooperare, deşi pe un 
nivel mai dificil. Faptul că au sporit dificultăţile se vede foarte bine din 
comportamentul subiectului (ezitări, suspine, priviri spre experimentator, 
ticuri, rîsete nervoase etc.). În cazul în care răspunsul experimentatorului 
e perceput ca un dezacord, urmează faza de divergență, ce duce la creşterea 
tensiunii subiectului. Consecința este că acesta face o nouă solicitare, 
menită a justifica experimentul şi care-l determină pe experimentator să 
dea alte injoncţiuni. Dacă sînt acceptate, divergenţa se reduce. În cazul 
contrar, divergenţa ia amploare, constatîndu-se că subiectul, în această 
condiţie, nu întîrzie să se oprească. Bineînţeles, fazele nu se succed într-o 
ordine atît de riguroasă ca cea prezentată aici, dar există mari şanse ca ele 
să urmeze această progresie generală. De aceea, pentru Modigliani şi 
Rochat, în măsura în care progresia este previzibilă şi duce la sfidarea 
autorităţii, ne putem aştepta la faptul că pe cît de devreme se începe 
procedura, pe atît subiectul are mai multe probabilităţi să nu se supună 
autorităţii. i 

Pentru a verifica o atare ipoteză, Modigliani şi Rochat au analizat 34 de 
înregistrări audio-video din variaţia experimentală a paradigmei lui Milgram, 
realizată la Bridgeport. Comportamentul verbal al subiectului făcea obiectul 
unei codificări, în sensul că ceea ce spunea era evaluat astfel încît pro- 
poziţiile lui să fie integrate într-o categorie de răspunsuri cu trăsături 
distinctive : e ca şi cum în categoria „refuz” am insera propoziţii ca „refuz 
să continuu”, „eu mă opresc”, „am plecat de-aici” etc. Au fost create 
pentru această analiză şase tipuri de categorii comportamentale : 


1. consimțămiînt fără nici o nuanţă (subiectul îndeplineşte ce i se cere 
fără a spune nimic) ; i 

2. cerere de verificare („Deci 450 de volţi?”, „Am ajuns la sfîrşitul 

listei, ce fac ?...”); 

notificare („Nu mai aud nimic de la el”, „Omul vrea să iasă” etc.) ; 

întrebări („Pînă unde aveţi de gînd să merg ?”...); 

proteste („Îmi pare rău, dar dacă şocurile urcă tot aşa, va fi periculos” 

etc.) ; 

6. refuz („Nu mai fac nimic pînă nu ştiu că omul acela se simte bine” 
etc.). 


a ad zu 

Propoziţiile subiecţilor erau evaluate prin metoda juriului, de către doi 
observatori. Nivelurile 1, 2 şi 3 intrau în categoria obedienţei, în timp ce 
nivelurile 4, 5 şi 6 în cea a sfidării autorităţii. Atribuindu-se valori numerice 
propoziţiilor sau comportamentelor subiecţilor, se puteau realiza aşadar 
analize statistice. Pe lîngă această codificare, erau măsurate diferite informaţii 
despre comportamentul obedient al subiectului : voltajul final folosit, voltajul 
atins în momentul în care subiectul manifesta prima formă de rezistenţă, 
timpul care-i lua pentru a produce prima formă de rezistenţă. 

La început, Modigliani şi Rochat au analizat corelaţia dintre aceste 
măsurători şi codificarea propoziţiilor emise de subiect. Rezultatele arată 
că există o corelaţie pozitivă semnificativă între timpul primei folosiri a 
unei categorii de rezistenţă şi nivelul de obedienţă (r = 0,51). Asta 
înseamnă : cu cît subiectul rezistă mai din timp faţă de autoritate, cu atît 
mai mari sînt şansele să nu se supună. Acelaşi tip de corelaţie va fi observat 
şi în cazul voltajului final administrat (r = 0,86). Aici, cu cît subiectul 
rezista mai din timp faţă de autoritate, cu atît mai puţin administra un şoc final 
ridicat. 

Pentru a interpreta riguros efectul pe care îl poate avea rezistenţa 
timpurie asupra comportamentului final al subiectului, Modigliani şi Rochat 
au făcut o distincţie între persoanele care s-au oprit înainte de 150 de volţi, 
cele care s-au oprit între 150 şi sub 450 de volţi şi cele care au mers pînă 
la capăt. Au evaluat apoi, pentru fiecare grup, persoanele care au produs 

„prima rezistenţă înainte sau după 150 de volţi. Reamintim că 150 de volţi 
reprezintă momentul în care victima protestează cu putere, fiind totodată 
perioada în care, în condiţia de libertate a alegerii nivelului de şoc (condiţie 
numită de control), numărul persoanelor care se opresc este cel mai ridicat. 
Rezultatele obţinute sînt prezentate în tabelul 1.10. 


Voltajul final administrat 
150 de volţi sau mai puţin 

> 150 de volţi şi < 450 de volţi 

450 de volţi 


Tabelul 1.10. Repartizarea (%) proporției şocului 
final administrat în funcție de momentul primei 
rezistențe notabile (categoriile 4, 5 şi 6) 


După cum vedem, rezistenţa verbală timpurie anunţă refuzul subiectului de 
a se supune. Pentru Modigliani şi Rochat, se pare că acest nivel de rezistenţă 

verbală timpurie alterează dinamica interacțiunii dintre experimentator şi 
subiect. Cei doi cercetători au emis şi ideea că prin producerea timpurie a 
unui astfel de nivel de rezistenţă se evită raţionalizarea comportamentelor 
produse anterior (de exemplu, „continuu pentru că, în punctul unde am 
ajuns, dacă mă opresc pun sub semnul întrebării tot ce-am făcut pînă 
acum”). 

Desigur, rezultatele celor doi cercetători trebuie interpretate cu precauţie, 
deoarece se întemeiază pe corelaţii ce pot ascunde, în realitate, măsurări 
identice (independenţa subiectului, moralitatea etc.). Trebuie găsită aşadar 
o metodă experimentală prin care subiectul să fie determinat să reziste la 
niveluri diferite. Manipularea suferinţei manifestate de victimă ar putea 
permite acest lucru. 

În orice caz, din punct de vedere practic, analizele arată, din nou, că 
totul merge în sensul unui impact slab al înclinațiilor individuale spre 
obedienţă. Totul pare să rezide în interacţiunile dintre subiect şi experimen- 
tator : ele îi imprimă subiectului o dispoziţie ce duce fie la obedienţă, fie la 
sfidarea autorităţii. Interacțiunile îi permit subiectului să-şi facă o părere 
despre caracterul binevoitor/răuvoitor al autorităţii, predispunîndu-l astfel s-o 
sfideze. Pentru cei doi autori, această funcţionare dinamică ar explica de ce 
unii indivizi, în timpul celui de-al doilea război mondial, au sfidat auto- 
rităţile şi i-au ajutat pe evrei. 


2.4. Supunerea faţă de autoritate: un act de conformism ? 


Experimentele lui Milgram privind supunerea faţă de autoritate s-au inspirat 
foarte mult, aşa cum am spus, din studiile lui Asch (1951, 1956) despre 
conformism. Asch (1951) evidenţiase existenţa unei corelaţii între mediul 
social al unui individ şi gradul în care acesta se bazează pe ceilalţi pentru 
a-şi forma judecăţile publice. Astfel că uneori apare conformismul (Asch, 
1956): un individ dă acelaşi răspuns pe care-l dă grupul majoritar, ştiind 
bine că acesta din urmă se înşală. Totuşi, cercetările au arătat că trebuie să 
distingem conformismul-semnal de conformismul-acţiune. Chiar dacă accep- 
tăm că există o legătură directă între intenţie (obţinută în urma presiunii 
exercitate de grup, aşa cum e cazul conformismului) şi comportament, 
putem avea în vedere şi situaţia în care un subiect are intenţia de a se 
conforma, dar nu poate transforma intenţia în act. În cazul paradigmei lui 
Milgram lucrurile ar merge chiar mai departe, fiindcă subiectul nu are 
intenţia de a întreprinde ceva (să provoace suferinţă unei persoane care nu îi 
făcuse nimic), ci este determinat să întreprindă, la presiunea grupului. 

2.4.1. Grupul ca model 


Nu surprinde pe nimeni că fiecare îşi ia drept referinţă comportamentul 
grupului pentru a-şi adapta propriul comportament, mai ales în situaţii 
unde nu dispunem de experienţă ca să reacţionăm corespunzător. Se ştie 
că, în acest domeniu, raportarea la comportamentele celorlalţi, numită 
argumentul social (Cialdini, 1990; Cialdini, Wosinka, Barret, Butner şi 
Gornik-Durose, 1999), are un impact considerabil asupra comportamentului 
pe care-l adoptăm, mai ales în situaţii în care nu ştim cum să reacţionăm 
spontan. În aceste circumstanţe, comportamentul celorlalţi serveşte drept 
model şi ne poate determina să adoptăm un comportament adecvat (de 
exemplu, să înfruntăm un pericol), dar şi un comportament ce poate fi 
nociv atît nouă, cît şi semenului. 

Pentru a verifica efectul conformismului în cazul în care subiectului i se 
cere un comportament extrem de problematic, Milgram a conceput în 1964 
următorul dispozitiv experimental (Milgram, 19643). 

Procedura generală a experimentului era conformă cu cea folosită de 
Milgram (1963) în condiţia de feedback auditiv. Totuşi, aici, pe lîngă cei trei 
protagonişti obişnuiţi (subiectul-profesor, complicele-elev, experimentatorul- 
-sursă a autorităţii), au fost folosiţi încă doi complici. Experimentatorul îi 
întîmpina pe subiecţi (de fapt, subiectul plus cei trei complici care spuneau 
că au venit şi ei să participe la experiment) şi le explica obiectivul urmărit 
(efectul pedepsei asupra memorării). Apoi, prin tragere la sorţi (ca de 
obicei, trucată), îi atribuia fiecărui subiect funcţia sa. Ca de obicei, unul 
dintre complici primea rolul elevului, pe cînd ceilalţi (subiectul şi cei doi 
complici rămaşi) trebuiau să joace rolul profesorilor. În acest punct Milgram 
a repartizat sarcinile. Primul complice trebuia să citească lista cuvintelor de 
memorat, cuvîntul-ţintă şi cele patru răspunsuri propuse elevului pentru 
fiecare cuvînt. Al doilea complice trebuia să analizeze răspunsul elevului şi 
să spună dacă era corect sau nu. Dacă era greşit, îi dădea elevului răspunsul 
corect. În sfârşit, subiectul trebuia să-l pedepsească pe elev cînd greşea, 
folosind generatorul de şocuri electrice. Ca de obicei, experimentatorul 
preciza că erau evaluate efectele pedepsei asupra memorării, în cadrul, de 
astă dată, al unui proces de învăţare colectivă. Apoi spunea că nivelul 
pedepsei trebuia decis în grup, fiecare trebuind să propună un nivel după o 
ordine bine stabilită: primul complice, al doilea complice, subiectul naiv. 
Experimentatorul adăuga că putea fi ales orice nivel, dar că cel aplicat 
trebuia să fie cel mai scăzut dintre cele propuse de unul din membrii 
grupului. După o fază de repetare a consemnelor, în care experimentatorul 
se asigura că fiecare a înţeles bine rolul şi ceea ce trebuia să facă, experimentul 
începea. Desigur, potrivit unui plan dinainte stabilit, complicii-profesori 

creşteau treptat şocurile administrate elevului. Greşelile şi protestele 
„elevului” erau la fel ca cele folosite de obicei, fiind auzite de către toţi 
protagoniştii. A fost introdusă şi o situaţie de control, în care doar subiectul 
folosit ca profesor şi complicele-elev participau la experiment. Subiectul 
trebuia să decidă singur ce nivel de şoc să-i aplice elevului. 

Rezultatele obţinute în cele două condiţii experimentale sînt prezentate în 
tabelul 1.11. Aici ele sînt date în funcţie de fiecare menţiune înscrisă pe 
pupitrul de comandă. 


Şoc lejer (15-60 de volţi) 
Şoc moderat (75-120 de volţi) 
Şoc puternic (135-180 de volti) 
„5 


e foarte puternic (195-240 de vo | 150 | 00 
Şoc intens (255-300 de volți) 100 | o | 
Pia em rss ea [Es 
Pericol: şoc violent (375-420 de volţi) 

430 de volii) 


Tabelul 1.11. Procentul persoanelor pentru fiecare nivel de şoc 
menţionat pe pupitrul de comandă 


XXX (435-450 de volţi) 


După cum se poate vedea, dacă în situaţia control, unde subiectul e 
singur, 85% dintre subiecţi se opresc înainte de 120 de volti, totuşi doar 
15% nu depăşesc această tensiune în condiţia experimentală. Pentru a 
uşura lectura acestor date, vom reprezenta grafic coeficientul obedienţei 
pentru fiecare nivel de voltaj în cele două grupuri. Vom adăuga totodată 
curba de obedienţă atunci cînd subiectul e singur, dar autoritatea îi ordonă 
să crească treptat şocul. Bineînţeles, pentru a permite comparaţia, am luat o 
condiţie de feedback auditiv, aşa cum a fost cazul cu acest experiment. 
Rezultatele sînt prezentate în figura 1.12. 

Aşa cum se poate vedea din grafic, atunci cînd subiectul se află într-un 
grup şi poate decide intensitatea şocurilor ce trebuie aplicate subiectului, 
comportamentul lui se situează la jumătatea drumului între condiţia în care 
e singur, trebuind să aleagă nivelul şocului, şi cea în care autoritatea îi 
ordonă să crească treptat acest nivel. Avem aici dovada manifestă a faptului 
că presiunea grupului are efect asupra comportamentului. Subiecţii sînt 
determinaţi să provoace unei persoane o suferinţă mai intensă decît cea pe 
care ar provoca-o în absenţa presiunii sociale. Regăsim astfel efectele 
conformismului subliniate de Asch (1956), efecte criticate din cauza sarcinii 


66 PSIHOLOGIA MANIPULĂRII ŞI A SUPUNERII 


lipsite de importanţă, fără să-l implice realmente pe subiectul însuşi. 
Într-adevăr, subiecţii trebuiau să spună care din trei segmente corespundea 
în lungime unui segment de referinţă. Se făcea în aşa fel încît evaluarea să 
se realizeze în grup, iar subiectul să fie ultimul care să răspundă cu voce 
tare. Desigur, era prevăzut ca în anumite cazuri ceilalţi membri ai grupului 
(în realitate, nişte complici) să dea răspunsuri greşite. S-a observat un 
procent de conformism de 32% în răspunsuri: subiectul dădea cu bună 
ştiinţă răspunsuri greşite, deşi, evident, vedea că ceilalţi se înşală. El îşi 
ascundea răspunsul personal în spatele răspunsului dat de grup, pentru a se 
conforma acestuia. 


Feedback audio 
PRE Eat Situaţia grupului 


100 ——— Situaţia de control 


Nivelul de subordonare (%) 
2 


1 234 5678 9 101112131415161718192021222324252627282930 


Intensitate graduală a şocurilor 


Figura 1.12. Curbele obedienţei la fiecare nivel de şoc, 
pentru condiţiile de alegere de unul singur, în grup 
şi în condiția de simplă administrare, cu insțrucțiunea de a creşte 
progresiv intensitatea şocurilor. 


Or, dacă putem accepta că această sarcină era prea puţin solicitantă şi 
problematică, nu la fel este cazul nostru. Totuşi, obţinem şi aici acelaşi 
nivel de conformism. Nu e mai puţin adevărat că, în ciuda interesului pe 
care l-ar avea eventual această cercetare, obedienţa faţă de autoritate nu 
poate fi redusă la un act de conformism, în care experimentatorul ar fi pur 
şi simplu perceput ca o presiune socială. Pe de o parte, vedem că procentul 
de obedienţă nu atinge nivelul celui observat în situaţia în care experimenta- 
torul îi ordonă subiectului să crească treptat şocul. Pe de altă parte, în acest 

experiment, autoritatea nu era total absentă. Experimentatorul stătea undeva 
aproape şi nu intervenea, ca şi cum ar fi încuviinţat implicit decizia 
grupului. Oare grupul ar fi exercitat acelaşi efect dacă autoritatea ar fi 
intervenit sau dacă nu ar fi fost prezentă? Acest lucru rămîne să fie 
demonstrat empiric. Studiile următoare ne permit să clarificăm, parţial, 
această incertitudine. 


2.4.2. Grupul supus şi grupul nesupus : omul, model pentru om 


Am văzut mai înainte că grupul reprezintă o formă de presiune socială ce-l 
determină pe subiect să se comporte cu elevul mai dur decît atunci cînd e 
singur şi obligat să aleagă nivelul şocului ce trebuie administrat. Totuşi, 
consemnul era alegerea liberă. Ne putem întreba dacă un comportament 
pasiv al grupului, la care se adaugă o autoritate foarte autocratică, nu duce 
cumva la creşterea procentului de supunere. Pe de altă parte, dacă cercetarea 
precedentă a evidenţiat efectele negative ale presiunii grupului, se ştie de 
asemenea că presiunea socială exercitată de grup poate avea şi efecte 
pozitive. În 1964 Milgram a încercat să studieze aceste două aspecte ale 
influenţei grupului printr-o serie de noi experimente, în care grupul se 
arăta obedient sau neobedient faţă de experimentatorul care îi ordona să 
crească treptat nivelul şocurilor ce trebuiau aplicate elevului (Milgram, 
19643). 

În condiţia grupului obedient, se folosea o replică a experimentului de 
bază cu feedback auditiv ; ca şi în experimentul de grup descris anterior, 
pentru faza de memorare erau întrebuinţaţi trei profesori (un subiect naiv şi 
doi complici). Fiecare profesor avea o anumită sarcină, iar subiectul naiv 
se afla la capătul lanţului, avînd misiunea de a aplica pedeapsa; primul 
complice citea cuvintele, iar al doilea controla corectitudinea răspunsului 
şi-i spunea subiectului valoarea şocului ce trebuia să-i fie administrat 
elevului. Spre deosebire de experimentul precedent, subiecţii aveau mi- 
siunea de a urca treptat intensitatea şocurilor, pe măsură ce elevul greşea 
tot mai des. Era stabilit ca cei doi complici să nu facă altceva decit să-şi 
îndeplinească sarcina (grup pasiv obedient). Totuşi, dacă subiectul naiv 
manifesta dorinţa de a pleca înainte de sfîrşitul fazei de memorare, complicii 
îi semnalau faptul că nu putea să-i lase baltă chiar atunci. Concomitent, 
experimentatorul îi ordona, ca de obicei, să continue, folosindu-se de 
aceleaşi argumente („Continuaţi, experimentul o cere” etc.). 

În condiţia grupului neobedient, se folosea o replică parţială a experi- 
mentului precedent cu grupul obedient. Dar, spre deosebire de el, după 150 
de volţi (al zecelea cursor din cele treizeci), complicele-profesor nr. 1 îl 
informa pe experimentator că nu mai doreşte să continue, din cauza 
protestelor elevului. Experimentatorul insista ca el să continue, dar 

complicele refuza şi se aşeza într-un colţ al încăperii. Atunci experi- 
mentatorul le cerea celorlalţi subiecţi să continue în doi: subiectul trebuia 
să citească lista cuvintelor şi să aplice şocul, iar complicele rămas trebuia 
să pună întrebări şi să verifice răspunsurile. După 210 volţi (al paispre- 
zecelea cursor), complicele-profesor nr. 2 refuza la rîndul lui să continue 
şi, în ciuda eforturilor depuse de experimentator, se aşeza şi el undeva 
mai departe. Experimentatorul îi ordona subiectului să continue, luînd în 
sarcina sa întreaga procedură, sub pretextul că este important ca expe- 
rimentul să fie dus pînă la capăt. De fapt, prin aceasta se revenea la 
Situaţia de bază. 

Rezultatele obţinute sînt prezentate în tabelul 1.12. În scop comparativ, 
Milgram a efectuat din nou o evaluare în condiţie clasică (un singur subiect, 
căruia experimentatorul îi ordona să urce nivelul şocurilor la fiecare 
greşeală)!. 


368,3 


Tabelul 1.12. Nivelul mediu al şocurilor şi procentul de obedienţă, 
în funcţie de comportamentul grupului 
sau de faptul că subiectul e singur 


Media şocurilor (volti) 


Procentul de obedienţă 


Se observă fără echivoc că nesupunerea complicilor din grup a dus la 
scăderea drastică a obedienţei subiectului, în timp ce situaţia redevenise 
conformă cu situaţia clasică, unde se folosea un singur subiect. Subiectul 
pare aşadar să fi luat din împotrivirea complicilor faţă de autoritate justi- 
ficarea necesară propriei opoziții faţă de experimentator. În ceea ce priveşte 
grupul obedient, rezultatele sînt mai puţin clare. Desigur, voltajul şi pro- 
centul de obedienţă sînt mai ridicate, însă diferenţa este mică şi sîntem 
departe de o supunere totală din partea subiecţilor. Nu e mai puţin adevărat 
că, sub această formă, rezultatele sînt greu de analizat. De aceea, pentru a ne 


1. Din punct de vedere metodologic, pentru a realiza comparaţiile dintre diferitele 
experimente, Milgram s-ar fi putut mulţumi să folosească în continuare grupul 
iniţial din condiţia de bază. Desigur, replicile sînt de dorit, mai ales în astfel de 
cercetări. Totuşi, faptul că au existat atîtea replici ale acestei situaţii arată limpede 
cît de mult a vrut să se asigure Milgram de reproductibilitatea primelor sale 
rezultate. 

relua obiceiul, vom reprezenta grafic, în figura 1.13, curbele de obedienţă 
ale subiecţilor în fiecare etapă a procedurii. Pentru a evalua cum trebuie 
impactul grupului nesupus, am adăugat curba de obedienţă a grupului care 
nu primea de la experimentator ordinul de a urca treptat nivelul șocului. 


Feedback audio 
=-=- Grup fără consens 


Grup supus cu consens 
Eee Grup insubordonat cu consens 


100 


Nivelul de subordonare (%) 
2 


1234 5678 9 10 1 12131415161718192021222324252627282930 


Intensitate graduală a şocurilor 


Figura 1.13. Curbele obedienţei la fiecare nivel de şoc, 
pentru condiția clasică şi pentru cele trei condiţii de grup 


Săgeţile din grafic reprezintă nivelul la care a fost programată răzvrătirea 
fiecărui complice-profesor din condiţia grupului neobedient. După cum 
vedem, dacă subiecţii din această condiţie s-au comportat la fel ca şi în 
celelalte condiţii pînă la răzvrătirea primului complice, apariţia acestui 
comportament duce la diminuarea sensibilă a obedienţei. La fel se întîmplă 
cînd se răzvrăteşte al doilea complice şi vedem că efectul persistă o vreme. 
După un anumit timp (vezi cursorul 21, adică 315 volţi), răzvrătirea 
prealabilă nu mai are efect şi nu mai duce la scăderea semnificativă a 
procentului de obedienţă. 

În ceea ce priveşte comportamentul subiectului din condiţia grupului 
obedient, se observă o foarte uşoară tendinţă de a se supune experi- 
mentatorului mai mult decît în condiţia de bază. Totuşi, aşa cum s-a putut 
vedea, grupul obedient are doar un slab impact asupra subiectului, iar 
etapele în care intervine nesupunerea sînt aproximativ aceleaşi ca în condiţia 
în care subiectul e singur. Desigur, dacă e să comparăm de data asta grupul 
obedient din condiţia în care experimentatorul îi ordonă subiectului să 


70 PSIHOLOGIA MANIPULĂRII ŞI A SUPUNERII 


crească intensitatea şocurilor cu cel în care subiectul este liber s-o aleagă, 
se observă o diferenţă clară. Aceasta ilustrează faptul că nu doar simpla 
presiune a grupului intervine aici şi că, dintre toate variabilele manipulate, 
cea care are cel mai puternic impact este, desigur, autoritatea. 

Neîndoielnic, aceste experimente confirmă faptul că purtarea semenului 
are un impact puternic asupra comportamentului subiectului. Să notăm că 
rezultatele experimentelor au fost validate de cercetări posterioare celora lui 
Milgram, cu variante mai mult sau mai puţin importante în dispozitivul 
experimental. Astfel, Larsen, Coleman, Forbes şi Johnson (1972), au arătat 
că prezenţa grupului ca model de obedienţă nu era necesară pentru a obţine 
un efect de supunere. De exemplu, dacă subiectul intra în sală pe cînd un 
altul (un complice, de fapt) se afla încă în timpul experimentului, acest fapt 
era de ajuns ca, atunci cînd îi venea rîndul, să administreze şocuri de o 
intensitate comparabilă cu cea a complicelui. În acelaşi mod, Mantell 
(1971) a arătat că dacă modelul nu se supune, procentul de obedienţă finală 
al subiectului care a observat nesupunerea este şi el mai mic decît în 
condiţia de bază. Într-o altă variantă, în care experimentatorul îi lasă 
grupului libertatea de alegere, Larsen, Coleman, Forbes şi Johnson (1972) 
vor sublinia un grad mai accentuat de supunere din partea subiecţilor atunci 
cînd grupul profesorilor trebuia să aleagă, în mod colegial, nivelul şocului 
ce trebuia aplicat elevului. Aici, forţind intenţionat nivelul, complicii au 
indus un comportament de conformism al subiectului faţă de propunerea 
lor. O altă cercetare, realizată în Australia de Kilham şi Mann (1974), a 
arătat că rolul subiectului în cadrul grupului este şi el important. Într-adevăr, 
în experimentul lor, care nu folosea decît un singur complice-protesor (şi 
nu doi, ca de obicei), s-a obţinut un grad mai ridicat de supunere cînd 
subiectul avea rolul de a transmite nivelul şocului ce trebuia aplicat şi nu 
acela de executant al sarcinii. 

Toate aceste studii de pînă acum arată că reacţiile celorlalţi într-o situaţie 
complet neobişnuită şi foarte problematică pentru subiect au un impact 
serios asupra comportamentului său. Totuşi, mai putem vedea că efectele 
grupului ca model au o anumită limită şi că, în mare, numărul subiecţilor 
care se opun autorităţii rămîne constant, chiar dacă un simplu grup pasiv 
poate creşte intesitatea descărcărilor electrice. De fapt, grupul pare să nu 
aibă un impact real decît atunci cînd se opune autorităţii. Se pare deci că 
persoanele care nu reuşesc, singure, să depăşească conflictul interior dintre 
dorinţa de a se opri şi nevoia de a se supune autorităţii iau din acest 
comportament de împotrivire resursele necesare rezolvării lui şi se opun 
astfel autorităţii. 

3. Supunerea cotidiană față de autoritate 
şi efectul simbolurilor autorității asupra 
comportamentului nostru 


Studiile experimentale prezentate mai înainte au arătat, fără umbră de 
indoială, că îl putem face pe un individ oarecare să îndeplinească un act 
grav, extrem de problematic şi contrar moralei sale, doar pentru că o 
autoritate legitimă îi ordonă verbal să realizeze acel act. Bineînţeles, deşi 
această dovadă pare incontestabilă în lumina numeroaselor studii din do- 
meniu, să nu uităm că: 1) ea a fost evidenţiată în condiţii de laborator şi 2) 
rezultatele au fost obţinute cu aproape 30 de ani în urmă. Problema este 
aşadar de a afla dacă obţinem aceleaşi rezultate în ţările foarte civilizate în 
care a avut loc majoritatea experimentelor. Studiile pe care le prezentăm în 
această parte vă vor convinge, cred, că supunerea faţă de autoritate rămîne 
o problemă actuală şi că o regăsim în situaţiile de zi cu zi, obişnuite, ale 
vieţii noastre. În loc să aşteptăm ca un astfel de comportament să dispară, 
ar fi mai bine poate să încercăm a înlătura condiţiile care permit apariţia 
lui, pentru a evita cumva ca el să se mai producă. 


3.1. Supunerea faţă de autoritate 
într-o situaţie reală: alo, doctore ! 


Unul dintre reproşurile care i s-au adus paradigmei lui Milgram a fost lipsa 
ei de contact cu realitatea. Desigur, s-a arătat că subiecţii credeau că 
victima primeşte cu adevărat şocuri electrice, că autoritatea este într-adevăr 
o autoritate legitimă, care ştie ce face. Cu toate acestea, aşa cum au 
menţionat unii autori (Blass, 1999a; Miller, 1975), caracterul oarecum 
suprarealist al experimentului îi poate face pe unii sceptici în legătură cu 
posibilitatea de a obţine în condiţii naturale un atare grad de supunere faţă 
de atari acte. Dacă ducem raţionamentul la limită, laboratorul ar permite 
exprimarea unui registru comportamental care nu există decît în acest 
context. În altă parte, în condiţii naturale mai ales, influenţa autorităţii nu 
s-ar observa la un nivel atît de ridicat. Dacă istoria ne face să ne îndoim de 
pertinenţa unui astfel de argument, ea nu reprezintă totuşi o dovadă ex- 
perimentală. Din acest motiv, cercetătorii au încercat să evalueze care este 
efectul supunerii faţă de autoritate în situaţie naturală, într-un context 
obişnuit pentru subiecţi. 

Cel mai important dintre toate este fără nici o îndoială experimentul 
efectuat de Hofling, Brotzman, Dalrymphe, Graves şi Pierce în 1966, 

datorită în special caracteristicilor subiecţilor folosiţi (infirmiere) şi a 
locului în care a fost testat comportamentul lor de supunere (spital). Se 
întîmplă uneori ca statutul infirmierelor să fie negat de comportamentul 
medicilor. Este cazul atunci cînd medicul încalcă regulile unei proceduri de 
care sînt însărcinate de obicei infirmierele sau cînd le ordonă acestora să 
facă ceva ce contravine propriilor principii profesionale. Ne putem întreba 
dacă o infirmieră se va supune injoncţiunii de a da un anumit medicament 
unui bolnav dacă această cerere vine de la un necunoscut care îi telefonează 
şi se recomandă a fi doctor, ştiind că: 1) infirmiera nu cunoaşte persoana 
respectivă ; 2) prescrierea prin telefon încalcă regulile din spital ; 3) medi- 
camentul prescris nu se află pe lista medicamentelor autorizate de secţie şi, 
în sfîrşit, 4) doza prescrisă este, indubitabil, excesivă. Pentru a verifica 
experimental reacţia infirmierelor, Hofling şi colaboratorii săi au conceput 
şi au aplicat următoarea procedură pe 34 de infirmiere din spitale publice 
şi private americane. 

În condiţia experimentală, se aşezau diferite cutii cu medicamente în 
dulapul farmaciilor din cîteva secţii, cutii ce aveau următoarea indicație : 
„Astroten, capsule de 5 mg, dozaj normal 5 mg, doză zilnică maximă 10 
mg”. Cu ajutorul unei înregistrări, experimentatorul îi telefona subiectului 
(infirmiera de gardă) şi se prezenta ca fiind medic („Sînt doctorul Hanford” , 
nume necunoscut în spital), spunînd că tocmai a vizitat un pacient din 
secţie (care exista într-adevăr acolo). Apoi, experimentatorul îi cerea 
infirmierei să verifice dacă medicamentul (Astroten) fusese primit în dulapul 
farmaceutic. Cînd infirmiera se întorcea şi-i confirma prezenţa medica- 
mentului, experimentatorul îi cerea să administreze pacientului 20 mg 
(dublul dozei maxime autorizate) ; îi spunea că va semna mai tîrziu prescrie- 
rea, dar că bolnavul trebuia să primească doza, pentru a-şi face efectul 
atunci cînd va sosi el peste zece minute. După care experimentatorul îi 
mulțumea infirmierei şi închidea. 

În situaţia de control, procedura telefonică era descrisă, pe o foaie de 
hîrtie, unui grup de infirmiere angajate şi unui grup de stagiare, ambele 
trebuind să se imagineze în acea situaţie. Subiecţilor li se cereau informaţii 
de ordin biografic (vîrstă, sex, rasă etc.) şi profesional (experiment, normă 
întreagă/parţială etc.), pentru a se putea evalua corespondenţa cu grupul 
experimental. Erau rugaţi apoi să citească textul şi la sfîrșit să scrie ceea ce 
cred că ar spune şi ar face în cazul unei cereri precum cea a doctorului. 
Erau totodată rugaţi să ofere şi motivele care le motivau decizia. La sfîrşit, 
li se cerea să estimeze ce a scris majoritatea grupului. 

Contrar aşteptărilor, rezultatele obţinute le depăşesc pe cele ale lui 
Milgram. Din 22 de infirmiere din grupul experimental, 21 (95,5%) au 
ascultat de cererea experimentatorului şi au administrat doza prescrisă de 

către falsul medic (în realitate, o simplă soluţie glucozată). Din cele 12 
infirmiere din grupul de control, 10 (83,3%) au menţionat că nu s-ar fi 
supus ordinului, din cauza dozajului şi a absenței unei cereri scrise ori din 
cauza nerespectării regulilor de prescriere. Tot 10 din 12 au estimat că 
infirmierele, în majoritatea lor, nu se vor conforma ordinului. Din 21 de 
infirmiere stagiare întrebate ulterior, toate au menţionat că nu s-ar fi supus 
ordinului, în principal din cauza dozajului. 

Avem 95,5% obedienţă totală în acest experiment efectuat în condiţii 
naturale, pe cînd, dintr-o convorbire ulterioară, a reieşit că majoritatea 
infirmierelor din grupul experimental fusese perfect conştientă de caracterul 
neprofesional al cererii. 11 dintre ele au recunoscut că au conştientizat 
contradicţia privitoare la dozaj, iar 18 că au conştientizat caracterul nepro- 
fesional şi ilegal al cererii transmise prin telefon. Totuşi, din cele 21 de 
infirmiere obediente din grupul experimental, 15 (68,2%) au evocat cazuri 
similare, reamintind că doctorul era contrariat atunci cînd ele nu aplicau 
prescrierea lui. Se pare aşadar că preţul unei nesupuneri, în acest caz, era 
atît de mare, încît persoanele au fost şi mai determinate să se supună 
ordinului. Spre deosebire de experimentul lui Milgram, între subiecţi şi 
sursa de autoritate exista o relaţie reală de subordonare. Acest fapt ar putea 
explica coeficientul mai ridicat de obedienţă. 

Desigur, rezultatele trebuie relativizate. Experimentul s-a derulat cu 
aproape 35 de ani în urmă şi s-a făcut pe un număr mic de subiecţi. Totuşi, 
procentul de supunere este atît de ridicat, încît el pare să confirme faptul că 
situaţiile de subordonare pronunţată faţă de o autoritate reprezintă condiţii ce 
favorizează producerea comportamentelor cel puţin problematice şi con- 
testabile din punct de vedere profesional. El ne facem totodată să reflectăm 
la eventualitatea interesantă de a studia utilizarea puterii în structurile 
organizaționale, unde, totuşi, coerciţia lipseşte în aparenţă din procedurile 
de exercitare a puterii. Aici, o injoncţiune banală, venind de la un rang 
superior, duce, într-o structură organizaţională foarte ierarhizată precum 
spitalul, la adoptarea unor comportamente contrare eticii profesionale şi 
nocive semenului. 

Rezultatele lui Hofling er al. (1966) ne ajută să înţelegem noţiunea de 
„Stare de agent” atît de dragă lui Milgram. Într-un spital delimitarea 
responsabilităţilor fiecăruia este foarte netă, în funcţie de locul pe care-l 
ocupă. Medicii ocupă vîrful piramidei şi deţin puterea. Ei sînt singurii care 
au competenţa şi delegarea de a pune un diagnostic : diagnosticul lor. El nu 
poate fi contestat de persoane care nu au această competenţă sau delegare 
şi care, în cea mai mare parte a cazurilor, nu fac decît să pună în aplicare 
o prescriere pentru diagnosticul stabilit de medic. Este o practică imuabilă, 
fixată de-a lungul unei lungi tradiţii a repartizării rolurilor şi a atribuirii de 
responsabilităţi. Lucrul acesta duce la un răspuns automat, chiar şi atunci 

cînd prescrierea este viciată de o eroare. Aşa cum foarte bine spune Cialdini 
(1990), „subordonații încetează să mai gîndească - ei doar reacţionează” 
(p. 207). Răspunsul automat dat ordinelor venite de la medic explică 
perfect coeficientul obedienţei totale de 95,5% înregistrat cu infirmierele 
din experimentul lui Hofling er al. (1966). Să notăm că acest experiment 
validează în mod empiric alte lucrări privind răspunsul automat. În unele 
studii realizate de asociaţiile de consumatori s-a arătat că majoritatea 
farmaciştilor, foarte multă vreme, eliberau medicamente a căror asociere era 
periculoasă, doar din dorinţa de a respecta prescrierea. A trebuit introdus 
un întreg arsenal legislativ ca să combată acest răspuns dat autorităţii, făcîndu-l 
pe farmacist responsabil de eliberarea unor medicamente incompatibile. Unele 
anecdote confirmă şi ele efectul de răspuns automat dat ordinelor venite de 
la medic. Cialdini (1990) relatează cazul unui medic care a prescris un 
tratament pentru un pacient suferind de o afecţiune auriculară. Cum acest 
tratament cuprindea mai multe medicamente sub formă de picături, medicul, 
în loc să dea, de fiecare dată, modul de prescriere şi posologia, a menţionat 
pentru fiecare produs în parte „tratament analog”. Astfel, a redus totul la 
un singur medicament, ce purta indicaţia „tratament anal”. S-a dovedit că, 
deşi infirmiera care primise prescrierea cunoştea funcţia şi modul de 
administrare al medicamentului, ea totuşi l-a aplicat aşa cum hotărîse 
medicul. Picăturile menite urechilor pacientului nostru i-au fost aşadar 
introduse cu bună ştiinţă în anus. Infirmiera a încetat să mai gîndească şi s-a 
concentrat doar pe respectarea prescrierii, în ciuda faptului că era inadecvată. 


3.2. Formele moderne ale supunerii faţă de autoritate : 
autoritatea administrativă 


Dacă rezultatele experimentului lui Milgram au stupefiat opinia publică şi 
pe cercetătorii din psihologia socială, paradigma lui a fost ţinta multor 
critici în egală măsură metodologice şi etice. Aspectul metodologic este 
singurul pe care dorim să-l studiem aici, deoarece vizează, în principal, pe 
de o parte importanţa euristică, şi pe de altă parte folosirea acestor lucrări 
cu scopul de a cunoaşte funcţionarea psihologică a fiinţei umane, precum 
şi ponderea şi influenţa sistemelor noastre instituţionale şi organizaționale. 

S-a crezut că subiecţii nu erau cu adevărat convinşi de suferinţa „vic- 
timei”. Milgram va arăta că doar 2,4% dintre subiecţi (din totalul de 658) 


* Robert Cialdini, Psihologia persuasiunii, trad. rom. de Mihaela Budui, Business 
Tech International Press, Bucureşti, 2004, p. 266 (n.trad.). 

erau convinşi că ea nu suferă cu adevărat, în timp ce restul credea că suferă 
mult. A doua obiecţie critică se referă la caracterul extrem de experimental 
al lucrărilor lui Milgram, care făcea ca subiecţii să nu se poată comporta 
altfel, pe cînd în condiţii normale, da. În plus, situaţia era considerată 
ridicolă. În condiţii normale, nu le ceri oamenilor să tortureze alte persoane. 
O atare argumentare a fost respinsă de experimentul lui Hofling et al. 
(1966) prezentat mai sus, în care nişte infirmiere administrau fără ezitare 
unui pacient o doză periculoasă dintr-un medicament, doar pentru că o 
persoană care pretindea a fi medic le dăduse acest ordin prin telefon. Nu e 
mai puţin adevărat că, efectiv, în cazul experimentului lui Milgram, gra- 
vitatea extremă a actului solicitat putea face ca situaţia să devină perfect 
suprarealistă pentru subiect şi deci să-i fie alterată legitimitatea. Din acest 
motiv, doi cercetători europeni, Meeus şi Raaijmakers au realizat între 1980 
şi 1985 o serie de experimente ce cuprindea nu mai puţin de 25 de variante 
ale unei paradigme noi, mai realistă, inspirată mult din paradigma lui 
Milgram. În opinia celor doi cercetători, trebuia căutat un act mai obişnuit 
în societatea modernă decît cel, provenind din epoci azi revolute, de a face 
pe cineva să sufere fizic. Paradigma pe care au pus-o la punct acum 15 ani 
foloseşte un tip de violenţă ce este cu siguranţă mai răspîndită în societatea 
avansată şi politicoasă de astăzi şi pentru care există o legislaţie specifică în 
dreptul penal şi în cel al muncii: violenţa psihică şi morală. 

Autorii şi-au publicat primele studii în 1986 (Meeus şi Raaijmakers, 
1986). La început, experimentul s-a făcut pe 80 de bărbaţi şi femei cu 
vîrste cuprinse între 18 şi 55 de ani, avînd nivel mediu de şcolarizare 
(bacalaureatul). Ca şi la Milgram, subiecţii erau recrutaţi prin intermediul 
presei, intenţiile reale ale experimentului fiindu-le, desigur, disimulate. 
Experimentul se derula la Universitatea Utrecht din Olanda. Experimenta- 
torul îi spunea subiectului că departamentul de psihologie trebuie să selec- 
teze candidaţi pentru posturi de funcţionari publici şi că, de aceea, trebuie 
să le dea un test. El era constituit din 32 de întrebări cu mai multe 
răspunsuri, iar rezultatul urma să stabilească dacă postul este obţinut sau 
nu. Aici, candidatul era un complice al experimentatorului. Subiectul afla 
apoi că departamentul de psihologie se interesa în mod conex de efectele 
stresului psihologic asupra parcurgerii testului, candidatul nefiind prevenit de 
acest fapt. Experimentatorul spunea atunci că pentru a provoca acest stres, 
subiectul trebuia să-i facă nişte observaţii negative candidatului, observaţii 
legate de reuşita sa în diferite faze ale testului. Ele erau în număr de 15. Atît 
întrebările, cît şi observaţiile stresante apăreau pe ecranul unui calculator, 
iar subiectul trebuia să apese pe un buton ca să treacă de la una la cealaltă. 
Fiecare observaţie avea o gradaţie numerică, ce reflecta caracterul ei 
stresant. Experimentatorul îi spunea subiectului că acest fapt poate avea 

consecinţe asupra reuşitei candidatului. Subiectul trecea printr-o fază de 
familiarizare cu procedura de adresare a întrebărilor, apoi „candidatul” era 
informat, în aşa fel încît să audă şi subiectul, că în timpul experimentului 
i se va spune în ce stadiu se află, şi aceasta de 15 ori. Experimentatorul 
adăuga că lucrul acesta nu va avea nici o consecinţă negativă asupra lui, 
ascunzîndu-i faptul că observaţiile erau jignitoare. După aceea, începea 
experimentul propriu-zis. Subiectul şi candidatul stăteau în săli alăturate şi 
se puteau auzi reciproc prin intermediul unui interfon. 

Experimentul a fost împărţit în patru faze. În prima, nu i se făcea nici 
o observaţie subiectului. În celelalte trei, observaţiile erau tot mai jignitoare 
(„Răspunsul dumneavoastră la întrebarea 9 este greşit” ; „Pînă aici punc- 
tajul vostru la test nu e foarte satisfăcător” ; „Dacă ne luăm după test, nu 
sînteţi făcut să ocupați posturi de subaltern” etc.), iar greşelile „comise” 
de candidat (greşeli, aţi ghicit, stabilite dinainte) deveneau în mod evident 
imputabile situaţiei de stres generate şi nu dificultății întrebărilor. Protestele 
candidatului, denotînd stresul, creşteau odată cu gradul de stres atribuit 
fiecărei observaţii a subiectului („Aveţi dreptate, dar răspunsul era corect, 
nu-i aşa?” ; „Terminaţi odată cu observaţiile, nu reuşesc să mă con- 
centrez” etc.). Experimentatorul stătea lîngă subiect pe tot parcursul expe- 
rimentului. Dacă subiectul refuza să continue sau dorea să nu mai facă vreo 
observaţie, îi răspundea ca şi în experimentul lui Milgram: „Trebuie să 
continuaţi, experimentul cere să continuaţi”. Evident, în situaţia de control, 
imediat ce subiectul îşi manifesta dorinţa de a se opri, experimentul lua 
sfîrşit; experimentatorul nu-i adresa subiectului nici o injoncţiune de a 
continua. 

A fost introdusă şi o variantă în care experimentatorul era absent. 
Acesta pleca din sală spunîndu-i subiectului că trebuie să facă singur cele 
15 observaţii prevăzute. De asemenea, s-a introdus o variantă experimentală 
cu doi subiecţi rebeli (grup neobedient). În această condiţie, subiectul era 
în continuare cel care trebuia să aplice procedura (chestionarul şi ob- 
servaţiile jignitoare), dar „ceilalţi doi subiecţi” începeau să protesteze pe 
parcurs, refuzau să-l asculte pe experimentator şi apoi se opreau. 

După încheierea experimentului, i se cerea subiectului să aprecieze, cu 
ajutorul unei scale, gradul în care complicele s-a arătat un adevărat candidat 
şi cît de mult credea că l-au afectat pe acesta observaţiile stresante. I se 
cerea totodată să-şi atribuie responsabilitatea comportamentului fie propriei 
persoane, fie experimentatorului, fie candidatului. 

Prezentăm în tabelul 1.13 rezultatele obţinute în cele patru condiţii 
experimentale testate. Cu titlu comparativ, am adăugat pe ultimul rînd 
coeficientul obedienţei totale obţinut de Milgram cu variantele experi- 
mentale identice. 

Procentul obedienţei 
totale (formularea 
ultimei observații) 
Nivelul mediu al 
observației stresante 
(max. = 15) 
Procentul obedienţei 
totale la Milgram 
(3 x 450 de volţi) 


14,81 10,17 10,22 
ms | ms | me [asi 


Tabelul 1.13. Nivelul mediu de obediență al subiecților în diferite etape 
ale aplicării chestionarului de angajare 


După cum se poate vedea, coeficientul obedienţei totale obţinut aici 
este superior celui constatat de Milgram. Excepţie făcînd grupul de control, 
procentul persoanelor care folosesc observaţia cea mai stresantă este mai 
ridicat în fiecare dintre condiţii. Pentru Meeus şi Raaijmakers, aceasta s-ar 
datora, pare-se, tipului de violenţă exercitată asupra victimei, care, potrivit 
lor, ar fi de natură „psihic-administrativă” şi care, deci, ar fi mai uşor de 
pus în practică. 

Aşa cum au subliniat cei doi autori, după mai bine de 20 de ani de la 
experimentul lui Milgram, propensiunea omului de a se supune unui ordin 
privind un act extrem de problematic nu a scăzut. Dimpotrivă, precizează 
Meeus şi Raaijmakers, dacă suferinţa fizică dispare şi legitimitatea expe- 
rimentului este garantată (capacitatea de a îndura stresul într-o situaţie 
profesională), mai mult de nouă persoane din zece acceptă principiul de a 
face pe cineva să sufere psihic, şi aceasta în ciuda faptului că victima 
observaţiilor se află aici într-o situaţie de dependenţă economică şi că trebuie 
să ducă la capăt testul pentru a obţine postul dorit. Analiza convorbirilor 
realizate după terminarea experimentului a arătat totuşi că subiecţii erau cu 
toţii de acord că situaţia a fost neplăcută pentru ei şi stresantă pentru 
candidat. Ei nu au întîrziat să sublinieze acest aspect, împreună cu riscul de 
a vedea că vreun candidat poate pica testul. Dar se pare că simpla pro- 
nunţare a cuvîntului „Continuaţi” de către experimentator a fost de ajuns ca 
ei să meargă mai departe cu experimentul. 

Deşi s-au scurs mulţi ani de la primele studii ale lui Milgram şi deşi 
situaţia întrebuințată aici a fost puţin diferită, se observă că, din nou şi 
mereu, o persoană oarecare, aparent nici bună, nici rea, este în stare să 
tortureze psihic un semen doar pentru că o autoritate legitimă i-o ordonă. 

Şi asta în timp ce subiectul nu are, nici cu autoritatea, nici cu victima, vreo 
legătură de dependenţă economică, fizică sau afectivă. Să notăm că rezul- 
tatele prezentate aici au fost obţinute din nou cu ocazia unor studii ulterioare 
(Meeus şi Raaijmakers, 1995). În plus, lucrări mai recente au arătat că se 
obţin şi alte acte condamnabile în ochii semenilor, chiar dacă subiectul ñu 
mai admninistrează persoanei o pedeapsă fizică sau morală. Astfel, foarte 
recent, Howery şi Dobbs (2000) au reuşit să arate că 100% dintre subiecţii 
lor nu au ezitat să apară în calitate de martor şi să declare ceva în legătură 
cu un furt la care nu au asistat, doar pentru că o autoritate legitimă le-a 
cerut asta. De asemenea, ei acceptau să semneze o declaraţie oficială ce 
conţinea o mărturie pe care de fapt nu au dat-o şi nici n-ar fi putut s-o dea 
în mod obiectiv, de vreme ce nu asistaseră la furt. Prin urmare, problema 
supunerii rămîne în continuare de actualitate, iar studiul ei nu trebuie să se 
limiteze, după cum vedem, la actele extreme de tortură fizică pe care le-a 
evidenţiat Milgram ; trebuie să avem în vedere şi un întreg evantai de 
comportamente obişnuite, ce pune sub semnul întrebării funcţionarea însăşi 
a numeroase instituţii pe care le respectăm (Justiţie, poliţie, muncă, sănătate 
etc.), şi a căror legitimitate a fost stabilită clar prin ansamblul dispozitivelor 
educative şi de învăţare care ne-au fost induse. 


3.3. Simbolurile autorităţii şi efectul lor asupra 
comportamentului : feriţi-vă de haină şi nu de om ! 


Studiile privind supunerea faţă de autoritate din cadrul paradigmei lui 
Milgram au impresionat opinia publică şi pe cercetătorii din ştiinţele umane 
şi sociale prin procentul ridicat de obedienţă obţinut. Acesta pare deci să 
sublinieze cît de adînc înrădăcinat este actul supunerii faţă de autoritate în 
modelele noastre educative ; totodată, dacă s-a obţinut un astfel de răspuns, 
e cel mai probabil pentru că supunerea faţă de autoritate este baza oricărei 
socializări a fiinţei umane. De fapt, acest lucru ar trebui să ducă la 
exprimarea unor răspunsuri automate chiar şi în situaţii puţin problematice, 
obişnuite sau chiar inconvenabile. Unele studii de psihologie socială con- 
firmă astăzi că cei care reprezintă sau afişează simbolurile unei autorităţi 
sociale sau instituţionale pot afecta în mod perfect automat şi anodin un 
număr considerabil din comportamentele noastre. În această ultimă parte, 
consacrată analizei comportamentului de supunere faţă de autoritate, vom 
studia impactul uniformei şi, mai ales, al statutului social. 

3.3.1. Efectul uniformei 


Uniforma este de departe simbolul cel mai reprezentativ al anumitor 
instituţii (armată, poliţie, justiţie, securitate etc.). În lipsa acesteia, deseori, 
ne-am afla în imposibilitatea de a atribui legitimitate unui individ care 
reprezintă instituţia. Ne putem întreba acum dacă acest simbol vestimentar 
nu cumva ne face să răspundem automat şi obedient chiar şi în situaţii cînd 
este evident că ceea ce ni se cere este total nelegitim, grotesc şi ţine de 
abuzul de putere. 

Experimentul efectuat de Bushman în 1984 ilustrează perfect folosirea 
uniformei în cazul obţinerii unui act total inconvenabil şi aproape indecent. 
Experimentul s-a realizat pe o stradă dintr-un oraş american, pe un eşantion 
stratificat (vîrstă, sex, rasă şi îmbrăcăminte). Un complice de 23 de ani, 
avînd 1,78 metri şi cîntărind 61 de kilograme, stătea în preajma unei maşini 
aflate lingă parcometru şi se prefăcea că se scotoceşte în buzunare după 
mărunţiş. În apropierea lui stătea al doilea complice, un bărbat de 47 de 
ani, avînd 1,80 metri şi cîntărind 95 de kilograme. După caz, acesta era 
îmbrăcat ca un cerşetor (condiţia de absenţă a autorităţii), ca un funcţionar 
(condiţia de autoritate prin statut) sau cu o uniformă de pompieri, cu 
atributele ei clasice: cămaşă albastră, cască neagră etc. (condiţia de 
autoritate prin rol). El oprea un subiect şi, arătînd cu degetul spre primul 
complice, îi spunea: „Persoana aceea a parcat lîngă un parcometru şi nu 
are mărunţiş. Daţi-i o monedă de 5 cenți! ”. Ne închipuim uşor situaţia şi 
caracterul total abuziv al cererii. Rezultatele obţinute în funcţie de cele trei 
aspecte vestimentare ale celui de-al doilea complice sînt prezentate în 
tabelul 1.14. Am menţionat doar procentul persoanelor care au dat efectiv 
bani complicelui de lîngă parcometru. 


Tabelul 1.14. Procentul de supunere faţă de injoncțiunea complicelui 


În ciuda caracterului neobişnuit al cererii, se observă un procent ridicat 
de obedienţă în toate condiţiile. Orice s-ar spune, cînd subiectul poartă 
uniformă, oamenii se supun mai repede injoncţiunii sale, chiar dacă ea 
reprezintă un perfect abuz de putere. Să mai reținem că în acest experiment 
subiecţii mai în vîrstă (peste 30 de ani) se supun mai mult decît cei tineri 
(16-30 de ani): 100% dintre subiecţii mai în vîrstă s-au supus în cazul 

autorităţii prin rol, faţă de 57% dintre tineri. Pe lîngă supunere, aspectul 
vestimentar al solicitantului a influenţat şi viteza cu care subiectul s-a 
conformat cererii. Bănuim că unii rămîneau năuciţi de o asemenea cerere, 
fapt ce a determinat variaţii în timpul de executare. Rezultatele acestor 
timpi sînt prezentate în tabelul 1.15, pentru trei intervale temporale. 


Autoritate prin rol 
(uniformă) 


Tabelul 1.15. Latenza supunerii (%), în funcţie de intervalul de timp 

Rezultatele nu mai au nevoie de comentarii. Nu doar că au fost mai 
mulţi subiecţi care au executat ordinul persoanei în uniformă, dar aceştia 
l-au executat mult mai repede. 

Bushman a încercat să analizeze, după încheierea experimentului, motivele 
acestei obedienţe. Le cerea celor care s-au supus să explice de ce au 
acceptat. El a separat argumentele ţinînd de supunerea oarbă („N-am avut 
de ales”, „Mi-a cerut asta”) de argumentele de tip altruist („Trebuie să-ţi 
ajuţi semenii”). Rezultatul: în timp ce argumentele ţinînd de supunerea 
oarbă se întîlnesc în 64% dintre explicaţii, cînd complicele poartă uniformă, 
ele nu mai reprezintă decît 48% şi respectiv 23% în condiţia de autoritate 
prin statut şi în cea de absenţă a autorităţii. Totodată, argumentele altruiste 
pot fi întâlnite în 50% din justificările din condiţia de absenţă a autorităţii, 
şi doar în 16% şi 10% în condiţiile de autoritate prin statut şi de autoritate 
prin rol. În plus, s-au observat rezultate interesante în ceea ce priveşte 
persoanele care nu au dat bani. Într-adevăr, dacă ar fi avut mărunţiş, 32% 
dintre acestea spun că ar fi dat în condiţia de absenţă a autorităţii, faţă de 
89% în condiţia de autoritate prin rol. De fapt, atari diferenţe apar şi în 
frazele pe care le spuneau subiecţii complicelui. În condiţia de autoritate prin 
rol (uniformă), subiecţii au refuzat invocînd motive pur tehnice („N-am la 
mine bani mărunți”, „N-am decît bancnote”, „Mi-am uitat portofelul 
acasă”, „Aş da cu plăcere, dar n-am bani la mine” etc.), pe cînd în 
celelalte cazuri, mai ales în condiţia de absenţă a autorităţii, persoanele au 
invocat motive ce puneau la îndoială integritatea solicitantului („Sînteţi 
bolnav”, „Aveţi probleme cu capul” etc.), 

Acest experiment arată limpede că ceea ce simbolizează cel mai pregnant 
o autoritate instituțională, căreia de obicei ne supunem, ne determină să 
producem aproape automat comportamentul de obedienţă, şi asta inde- 
pendent de absurditatea cererii pe care o formulează sursa de autoritate. Să 
ne amintim, în plus, că uniforma nu reprezenta o autoritate în general 
coercitivă (poliţie, armată), ci era o uniformă de pompieri, ceea ce totuşi 
sporeşte caracterul absurd şi nelegitim al cererii făcute de complice. Ba 
chiar subiecţii îşi dau seama că purtarea lor este legată de însemnele 
autorităţii, deoarece ele sînt invocate şi nu altruismul atunci cînd îşi explică 
modul de a se comporta. Să notăm că unii cercetători au obiectat că 
rezultatele lui Bushman s-ar putea explica prin prezenţa celui de-al doilea 
complice, care ar fi considerat mai înfricoşător în condiţia uniformei şi 
care, astfel, i-ar fi determinat pe oameni să-i accepte de frică cererea. Din 
această cauză, el a realizat în 1988 un alt experiment (Bushman, 1988), în 
care al doilea complice era o femeie avînd un aşa-zicînd gabarit redus (1,51 
metri şi 50 de kilograme). Comportamentul bărbaţilor sau al femeilor va fi 
totuşi aproape identic, la fel şi motivele prin care subiecţii îşi explicau actul 
de supunere. Singura diferenţă observată între cele două studii va fi tocmai 
absenţa vreunei diferenţe de comportament în funcţie de categoriile de 
vîrstă ale subiecţilor. În mod evident, legitimitatea unei autorităţi insti- 
tuţionale, vehiculată simbolic prin uniformă, este cea care explică purtarea 
subiecţilor. 


3.3.2. Influenţa statutului 


Multe studii publicate în literatura de specialitate confirmă astăzi faptul că 
statutul superior, manipulat de regulă prin aspectul vestimentar al cuiva sau 
prin informaţii corespunzătoare oferite în prealabil persoanelor, le determină 
pe acestea să accepte mai uşor cererea venită de la un străin care are, în 
mod vizibil sau obiectiv, un astfel de statut. Influenţa statutului este suficient 
de puternică pentru a inhiba comportamente la care, totuşi, ne-am putea 
aştepta cu îndreptăţire. Ea duce chiar la adoptarea unor comportamente 
care nu i-au fost solicitate persoanei. Se ştie că statutul influenţează anumite 
conduite necivilizate. O persoană aflată la volan, care nu porneşte cînd 
semaforul e verde, va fi mai puţin claxonată dacă maşina sa e una scumpă, 
decît dacă e de valoare medie (Doob şi Gross, 1968). În plus, la cei care 
totuşi au claxonat, timpul care le-a luat s-o facă a fost mai lung decit în 
situaţia unui statut inferior. Pe de altă parte, este limpede că o persoană cu 
statut superior, blocată la semafor de o maşină obişnuită, va manifesta mai 
multă agresivitate (Diekman, Jungbauer-Gans, Krassing şi Lorenz, 1996). 
Statutul ne influenţează chiar şi în adoptarea unor conduite periculoase. 

Astfel, Lefkowitz, Blake şi Mouton (1955) au arătat că atunci cînd o 
persoană cu statut superior (statut manipulat tot prin aspectul vestimentar) 
încălca o regulă de siguranţă rutieră, traversînd pe trecerea de pietoni cînd 
nu avea voie, 20% dintre persoane adoptau acelaşi comportament, pe cînd 
în condiţia de control sau de statut inferior încălcarea regulii nu se făcea 
decît în 1% din cazuri. Un experiment realizat de Guéguen şi Pichot (2001) 
va confirma aceste rezultate şi va scoate chiar în evidenţă un efect de 
inhibare a comportamentului (modelul era mai puţin imitat) în condiţia de 
statut inferior : în condiţiile de statut superior, statut neutru, statut inferior 
şi control (fără model), procentul de transgresiune a fost, respectiv, de 
54%, 18%, 9% şi 16%. Pe lîngă efectele variabile ale imitării în funcţie de 
statutul modelului, observăm reacţii diferite şi atunci cînd comportamentul 
complicelui este costisitor pentru persoana noastră. Astfel, Harris (1974) îi 
cerea unui complice să se bage în faţă la diferite cozi (cinema, magazine, 
ghişee de bancă), cuprinzînd cel puţin 15 persoane. Şi aici, aspectul 
vestimentar a fost manipulat cu scopul de a caracteriza statutul. După caz, 
complicele era îmbrăcat neglijent (statut inferior) sau foarte elegant (statut 
superior). Rezultatele arată că manifestările de agresivitate sînt mai puţine 
faţă de complicele cu statut superior decît față de cel de statut inferior, şi 
aceasta indiferent de locul unde complicele se bagă la rînd şi de prezenţa/ 
absenţa scuzelor. Acelaşi tip de rezultate a fost observat într-o situaţie puţin 
diferită: un complice al cărui aspect vestimentar varia (Statut superior/ 
mediu, inferior) nu avea bani destui ca să cumpere un corn dintr-o patiserie, 
deoarece îi lipseau cîteva centime de euro (Guéguen şi Pascual 2003b). 
După caz, complicele se arăta fie foarte politicos („Sînt jenat, dar îmi 
lipsesc opt centime. Mi-aţi putea lăsa aşa, vă rog ?”), afişind un zîmbet 
larg, fie de-a dreptul lipsit de politeţe („Ei, la naiba, îmi lipsesc opt 
centime. Aveţi de gînd să mă scutiţi de ele sau nu ? ”). Rezultatele vor arăta 
că subiecţii (angajaţi ai patiseriilor) au acceptat cererea complicelui în 
condiţia politeţii pentru fiecare dintre condiţiile de statut (în medie 93%). 
Totuşi, în condiţia lipsei de politeţe, cînd complicele avea statut inferior, 
20% s-au supus, spre deosebire de 40% în condiţia statutului mediu şi de 
75% în condiţia statutului superior. Statutul influenţează chiar compor- 
tamenitele persoanelor aflate în preajma unor indivizi ce comit acte propriu-zise 
de delincvenţă. Guéguen şi Pascual (2002) au arătat că o persoană cu statut 
superior care fură ceva dintr-un magazin face ca reacţia subiecţilor de a 
împiedica acest act (fie adresînd un reproş, fie alertînd un poliţist) să fie 
mai slabă decît dacă „hoţul” ar avea statut neutru sau inferior. 

Însumate, cercetările de mai sus par să arate că, în multe circumstanţe, un 
statut superior are proprietatea fie de a inhiba comportamentul, fie de a 
determina aprecierea inexactă a realităţii, ducînd la un comportament de 

imitare. Această inhibare/activare are deseori acelaşi rezultat. În ambele 
cazuri, comportamentul adecvat situaţiei sau contextului este mai rar 
adoptat. 

Efectul statutului nu se limitează doar la situaţiile problematice sau 
conflictuale. El influenţează şi ajutorul pe care-l oferim persoanei, fie că 
aceasta ni l-a cerut sau nu. Astfel, s-a arătat că ajutăm mai repede o 
persoană cu statut superior, atunci cînd, pregătindu-se să pună în portbagajul 
maşinii pungile cu alimente, le scapă pe jos (Solomon şi Herman, 1977). 
Statutul superior (maşină scumpă şi nouă) este ajutat în 53% din cazuri, 
faţă de 23 % în condiţia de statut inferior (maşină ieftină şi prost întreţinută). 
Cînd persoana căreia i s-a manipulat aspectul vestimentar trebuie să facă o 
cerere în mod direct, observăm aceleaşi efecte. Astfel, Kleinke (1977b) a 
arătat că oamenii dau mai uşor o monedă unui solicitant îmbrăcat con- 
venţional (80%) decît unuia cu aspect neglijent (32%). Efectul poate fi 
constatat şi în cazul sumelor cerute în beneficiul unei asociaţii caritabile, 
cererea fiind adresată studenţilor dintr-un campus fie de un profesor (statut 
superior), fie de un student (Statut egal): profesorului, care avea doar 
aspectul unui cadru didactic, datorat togei, i se dau în medie 6,02 rupii, în 
timp ce studentului doar 2,62 rupii (Pandey, 1979). Totuşi, profesorul din 
acest experiment era un complice şi nu le preda persoanelor solicitate. 
Acelaşi rezultat îl obţinem atunci cînd rugăm persoanele să semneze o 
petiție în favoarea dezarmării (Chaikin, Derlega, Yoder şi Phillips, 1974). 
Dacă petiția este ceva mai problematică, regăsim aceleaşi efecte, însoţite 
însă de un comportament mai deferent, mai puţin agresiv faţă de solicitantul 
îmbrăcat în aşa fel încît să sugereze apartenenţa la un statut superior şi nu 
la unul inferior (Keasey şi Tomlinson-Keasey, 1973). De asemenea, s-a 
observat că un vînzător dintr-un magazin de discuri va accepta mai repede 
să facă un lucru pe care în mod normal n-ar trebui să-l facă (să înapoieze 
banii sau să schimbe discul unui „client” care nu are bon de casă), dacă 
solicitantul este îmbrăcat mai curînd foarte îngrijit şi nu neutru sau neglijent 
(Ainscough şi Motley, 2000). De asemenea, sîntem mai cinstiţi cu o 
persoană de statut superior decît cu una de statut egal nouă, atunci cînd 
aceasta ne întreabă dacă n-am găsit o monedă uitată într-o cabină de telefon 
public: 78% dintre subiecţi înapoiază banii în primul caz, faţă de 38% în 
cel de-al doilea (Bickman, 1971). S-a observat totodată că anumite elemente 
vestimentare cu o puternică semnificaţie simbolică pot influenţa statutul. 
Astfel, Green şi Giles (1973) au arătat că unui anchetator care purta cravată 
i se acceptau cererile de participare la un sondaj în 70% din cazuri, faţă de 
40% în situaţia în care vestimentația era absolut identică, dar unde lipsea 
cravata. Statutul influenţează şi evaluarea pe care o face subiectul persoanei, 
într-un sens care favorizează totdeauna persoana cu statut superior, indiferent 
de comportamentul acesteia faţă de subiect. Iverson (1968) a arătat, 

într-adevăr, că impactul statutului este atît de puternic, încît atunci cînd o 
persoană cu un statut aparent superior nouă ne spune ceva ce nu socotim a 
fi un compliment (o trăsătură pe care pretindem că n-o avem), acest fapt nu 
ne afectează percepţia pozitivă a persoanei, pe cînd persoana de statut egal 
o privim cu siguranţă mai puţin favorabil. Anumite caracteristici fizice sînt 
Chiar evaluate mai favorabil sau sînt accentuate atunci cînd prezintă un 
avantaj pentru societate. Astfel, Cann (1991) arată că o persoană cu statut 
superior este considerată mai înaltă şi mai frumoasă de către o persoană cu 
statut inferior. Se ştie, în plus, că interacţiunea cu o persoană de statut 
superior îi provoacă subiectului reacţii fiziologice mai intense. Kleinke şi 
Williams (1994) au demonstrat, într-adevăr, că tensiunea arterială şi ritmul 
cardiac al subiecţilor (studenţi în primul an) creştea în cursul unei con- 
vorbiri despre pasiunile din timpul liber, purtată cu un student din ultimul 
an (statut înalt) ; nu se observa în schimb nici o diferenţă cînd convorbirea 
se purta cu aceeaşi persoană, prezentată însă ca student în anul întîi. În 
sfârşit, un statut superior are mai multă forţă de convingere atunci cînd 
trebuie date sfaturi utile. Astfel, Levine, Moss, Ramsey şi Fleishman (1978) 
au evidenţiat faptul că, într-un cabinet stomatologic, un dentist, o asistentă 
sau o secretară (în funcţie de grupuri) îi spunea pacientului că lui (sau ei) 
i-ar plăcea ca pacientul să citească o broşură nouă despre prevenirea 
cariilor, pe care o poate procura gratuit trimiţind o carte poştală pretimbrată 
şi menţionîndu-şi adresa. Pe fiecare carte poştală se afla un semn prin care 
putea fi recunoscută identitatea expeditorului. Astfel, se ştia cu precizie 
numărul persoanelor care, în fiecare grup, urmau acest sfat, de altfel deloc 
problematic. Rezultatele obţinute sînt şi aici foarte elocvente: recoman- 
darea a fost urmată de 54% dintre pacienţi cînd o formula dentistul, faţă de 
35% cînd o formula asistenta şi de 18% cînd o formula secretara. 

Ansamblul experimentelor prezentate în această ultimă parte, consacrată 
efectelor comportamentale pe care le provoacă asupra noastră figurile 
autorităţii întîlnite zi de zi, arată că o largă varietate a conduitelor noastre 
este puternic influenţată de persoane care par să deţină o autoritate sau 
cărora aceasta le-a fost delegată. Astfel ne putem explica poate mai uşor 
efectele de supunere, de vreme ce rezultatele par să demonstreze că există 
un registru de comportamente automate, spontane, pe care le folosim atunci 
cînd sîntem confruntaţi cu o cerere implicită sau explicită venită din partea 
unei autorităţi. Dacă răspunsul este automat, să înţelegem de ce, într-o 
Situaţie mai problematică, unde autoritatea insistă, ordonîndu-ne să ne 
supunem, ne vine atît de greu s-o sfidăm. 

Potrivit lui Zimbardo (1974), rezultatele experimentale ce pun în evidenţă 
efectul situaţiei şi al simbolurilor autorităţii asupra comportamentului 
subiecţilor clarifică cel mai bine modul în care ajungem să ne supunem 
unui act atît de grav cum este cel obţinut de Milgram cu subiecţii săi. 

Zimbardo (1974) crede că situaţia şi simbolurile se împletesc, iar obedienţa 
nu trebuie înţeleasă doar prin referire la actul de conformare al unui 
individ, ci şi ca rezultatul unui proces îndelungat, prin care raționalitatea 
puterii, a dominării şi a autorităţii s-a înscris în el. Sîntem controlaţi de 
simboluri, de reguli, iar noi nu încetăm să-i facem pe copiii noştri mai 
civilizaţi, încredinţîndu-i unor instituţii precum şcoala, unde trebuie tot 
timpul să respecţi o autoritate, să te supui unor reguli etc. Dacă există o 
supunere atît de spontană faţă de autoritate, e pentru că noi înşine 
participăm la crearea acestor simboluri mitice ale autorităţii, pentru că 
trăim cu iluzia că deţinem controlul personal, fără să acceptăm că ne 
constrîng normele situaţiei, în sfîrşit, pentru că avem credinţa că lucrurile 
rele sînt făcute de oameni răi, care au intenţii rele. Trăind cu aceste mituri 
în minte, nu ne-am fi gîndit să studiem funcţionarea sistemelor noastre 
sociale, instituţionale şi organizaționale, care ascund perfid în spatele 
legitimităţii lor incontestabile (căci ne doresc binele tuturor) reversul 
avantajelor lor : dificultatea, dacă nu chiar imposibilitatea de a ne controla 
efectiv actele, aşa cum ne dictează conştiinţa. 


